Lambres - Wikipedia, entziklopedia askea.\n50°37′02″N 2°23′48″E / 50.6172°N 2.3967°E / 50.6172; 2.396750°37′02″N 2°23′48″E / 50.6172°N 2.3967°E / 50.6172; 2.3967\nMolinghem, Aire-sur-la-Lys, Isbergues, Mazinghem, Quernes eta Witternesse\n540 (%50.8) 521 (%49.1)\nLambres Frantziako udalerria da, Pas-de-Calais departamenduan dagoena, Frantzia Garaia eskualdean. 2013an 1.041 biztanle zituen.\n2007an Lambres udalerrian erroldatutako biztanleak 1.041 ziren. Familiak 408 ziren, horien artean 92 pertsona bakarrekoak ziren (48 bakarrik bizi ziren gizonak eta 44 bakarrik bizi ziren emakumeak), 116 seme-alabarik gabeko familiak ziren, 168 seme-alabak dituzten bikoteak ziren eta 32 seme-alabak dituzten guraso-bakarreko familiak ziren.\n2007an 435 etxebizitza zeuden, 410 familiaren etxebizitza nagusia ziren, 1 bigarren erresidentzia bat zen eta 24 hutsik zeuden. 420 etxeak ziren eta 15 apartamentuak ziren. 410 etxebizitza nagusietatik 331 bere jabearen bizilekua ziren, 76 alokairuan okupaturik zeuden eta 3 doan lagata zeuden; 9 etxek bi gela zituzten, 39 etxek hiru zituzten, 133 etxek lau zituzten eta 229 etxek bost zituzten. 322 etxek euren parking plaza propioa zuten azpian. 170 etxetan ibilgailu bat zegoen eta 195 etxetan bat baino gehiago zituzten.\nLambres udalerriko biztanleria-piramidea 2009an .\n2007an lan egiteko adina zuten pertsonak 710 ziren, horien artean 467 aktiboak ziren eta 243 inaktiboak ziren. 467 pertsona aktiboetatik 425 lanean zeuden (240 gizon eta 185 emakume) eta 42 langabezian zeuden (24 gizon eta 18 emakume). 243 pertsona inaktiboetatik 86 erretiraturik zeuden, 70 ikasten zeuden eta 87 "bestelako inaktibo" gisa sailkaturik zeuden.\n2009an Lambres udalerrian 416 unitate fiskal zeuden, 1.072 pertsonek osaturik. Pertsona bakoitzeko diru-sarrera fiskalaren mediana urteko 16.114,5 euro zen.\n2007an zeuden 23 komertzioetatik, 1 janari enpresa zen, 2 bestelako produktu industrialen fabrikazioko enpresak ziren, 3 eraikuntza enpresak ziren, 8 ibilgailuen saltze eta konpontze enpresak ziren, 1 ostalaritza eta jatetxe enpresa zen, 1 finantziazio enpresa zen, 3 zerbitzu enpresak ziren, 1 administrazio publikoko enpresa zen eta 3 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 7 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 1 igeltseroa, 1 iturgina, 1 argiketaria, 2 ile apaindegiak eta 1 jatetxe.\n2000. urtean Lambres udalerrian 8 nekazaritza-ustiategi zeuden.\nBNF: 15268927w (data)


kritiken hemeroteka » Kriptogramatikoa eta hermetikoa\n« Uharrean gaindi | Bakardadearen ibaian »\nHari hauskorrak / Rikardo Arregi Diaz de Heredia / Erein, 1993\nKriptogramatikoa eta hermetikoa Angel Zelaieta / Euskaldunon Egunkaria, 1993-07-18\nGenerativismoaren eskola barruan estilistikaz dihardutenek esan ohi dute —bereziki James Peter Thomerrek— poesia dialekto berezi bat dela, poesia irakurketa atzerri hizkuntza ikastea bezalakoa dela eta poesiak gramatika independientea daukala: Rikardoren poemak irakurtzen badituzu, antzeko zerbaitekin topo egiten duzula esan daitekeelakoan nago. Hiru verso irakurriko ditugu, adibide gisa: “Goiztirian hodeiez ederreztaturik / lema hartuko duzu / Korinthotik hastanduz betirako”. Goizalde bi eman izan ditut “Hari hauskorrak” irakurten, edo hizkuntza berezi hori neureganatu nahian: hasteko, “hastanduz” Azkuerenean begiratu dut. Duvoisin eta Axularrek darabilten hitza dela jakin dut. Bistan dago: aszetika ahantzi xamarra neukan.\nErrezepzioaren Estetikaz gure aldion hitz egin dutenek, literatura komunikatze modu berezi bat besterik ez dela, eta autorea, lana eta publikoa hirukotearen arteko zerbait dela: gaitz da, baina, Rikardorena bezain testu kriptogramatikoa eta hermetikoa errezeptorearengana hel dadin.\n“Boskarren Haria” egin zait neuri atseginen eta irakurterrezena. Izan dezake Borgesen eragin bat. Eta hainbeste nekadura, gaiztokeria eta “inoiz grekoak izan” ez bagara ere, labirintoan zehar gabiltzanontzat “Begi sorta bat oparitu zigun gauak”. Ez da askorik, baina bai bizi izaten jarraitzeko aina.


Araudia – WOP Challenge\nWOP Challenge Bilbao-Bizkaia araudia\n1. artikuloa. Antolatzailea\nWOP Challenge Bilbao-Bizkaia nazioarteko lasterketa herrikoi bat da, taldeka, Bilbon irteera eta hemulgarekin.\nTHE WALK ON PROJECT FUNDAZIOA da lasterketaren antolatzailea, eta, beraz, hark bereganatuko ditu sustatzailearen profilari dagozkion legezko erantzukizun guztiak.\n2. artikuloa. Ibilbidea\nBilbon hasi eta amaitzen duen ibilbide zirkularra da, Bizkaiko lurraldearen leku adierazgarriak zeharkatuz. Ibilbidearen distantzia totala 226 km-koa da, gutxi gorabehera.\nIbilbidea 19 etapatan banatuta dago, eta bakoitzaren batezbesteko distantzia 12 km-koa da.\nIbilbidearen mapa eta etapa bakoitzeko xehetasunak hemen kontsulta ditzakezu: www.wopchallenge.com\n3. artikuloa. Inscripciones\nTalde bakoitza gehienez 12 pertsonek osatuko dute.\nTaldeak mistoak izan beharko dira (gutxienez, gizon bat eta emakume bat talde bakoitzean).\nProbak gehienez 250 talde izango ditu. Zenbatekoa handitzeko edo ez handitzeko eskubidea erakundearena bakarrik izango da.\nTaldeek izena emateko plataforma 2021eko martxoaren 29tik 2021ko irailaren 15era arte irekita egongo da.\nIzen-emate guztiak honako web orrialde honen bidez egingo dira: www.wopchallenge.com\nTaldeen izen-emateen salneurriak honako hauek izango dira:\n200€ (2021eko apiliraren 30era arte)\n230€ (2021eko maiatzaren 1etik 2021eko uztailaren 31ra)\n260€ (2021eko abuztuaren 1etik 2021eko irailaren 15era)\nIzen-ematea taldearen koordinatzaileak egingo du. Horretarako, taldekide guztien datuak eta baimen-inprimakiak eman beharko ditu.\nTalderik gabekko runner-en izen-emateak\nErakundeak erronkan parte hartu nahi duten baina taldea osatu ez duten talderik gabeko runner-ei izena emateko aukera eskainiko die.\nBanakako runner-ek izena emateko plataforma 2021eko martxoaren 29tik 2021eko abuztuaren 31ra arte irekita egongo da.\nTalderik gabeko runner-en izen-emateen salneurriak honako hauek izango dira:\n24€ (2021eko apirilaren 30era arte)\n28€ (2021eko maiatzaren 1etik 2021ko abuztuaren 31ra)\nErakundeak ezin du ziurtatu talderik gabeko runner guztiek parte hartuko duten, baina saiatuko da runner gehienezko kopurura iritsi ez diren taldeetan sartzen, tokiren bat eskaintzen badute.\nTalderik gabeko runner-ak taldeetan sartuko dira izen-ematearen ordenaren arabera.\nEkitaldia ospatu baino 10 egun lehenago erakundeak oraindik ez badu runner-a talde batean sartu, erakundeak talderik gabeko runner-ari egoera jakinarazi eta izen-ematearen zenbatekoa itzuliko dio.\nTaldeen eta talderik gabeko runner-en izen-emateei dagozkien baldintzak\nKorrikalariek erakundeak izena emateko prozesuan eskaintzen duen egun baterako asegurua eskuratu beharko dute, eta aparteko 3 € ordaindu beharko dituzte. Zenbatekoa izen-ematearen salneurriaren gehigarria izango da.\nIzena ematean, lasterkariek erregelamenduaren artikulu guztiak onartzen dituztela ulertuko da.\nIzena-emateak honako eskubide hauek dakartza: proban parte hartu, dortsal bat jaso, kronometraje- eta geoposizionatze-txipa lekuko gisa (talde bakoitzak bana), WOP Challenge Bilbao-ko 2. edizioaren elastiko ofiziala proba amaitzen dutenentzat, eta erakundeak eskaintzen dituen zerbitzuen erabilera.\nLogistika eta produkzioa direla eta, erakundeak ezin du bermatu neurri guztietako elastikoak izango dituenik irailaren 1etik aurrera egindako inskripzioetarako.\nParte-hartzaile guztiak 18 urtetik gorakoak izan behar dira.\nLasterkari guztiek bere arduraz parte hartzen dute proban, eta hori amaitzeko sasoian daudela ziurtatzen dute.\n4. artikuloa. Ikerkuntza-minutuak DENBORA-SARIAK\nWOP Fundazioak, proba antolatzen duen erakundeak, honako helburu hauek ditu: neuroendekapenezko gaixotasunen aurkako terapien ikerkuntza sustatu, eta gaixotasun horiek dituzten pertsonen errealitatea zabaldu eta horri buruz sentsibilizatu. Fundazioak burutzen dituen ekintza guztiek aurrekoak dituzte helburu.\nAurreko puntuaren arabera, WOP Challenge Bilbao-Bizkaia-ak aurreko helburuak lortu nahi ditu. Horregatik, erronka hau ezarri die taldeei, gaixotasun horien aurka ikerketak egiteko eta borrokatzeko minutuak lortu, hain zuzen ere. Horretarako, talde bakoitzak minutu horiek eskaini ahal izango ditu Estropatada 2021-ko txartelak salduz (Bilboko Itsasadarrean egiten den ahate-lasterketa da, WOP Fundazioak antolatuta).\nSaltzen den Estropatada-txartel bakoitzeko, gaixotasun hauen aurkako borrokarako 10 minutu gehituko dira. Guztizko minutu-kopurua probaren web orrialdean argitaratuz joango da denbora errealean, eta jakinaraziko da proba amaitzean.\nABENTURAKO DENBORA-SARIAK, TALDE BAKOITZEKO Talde batek 5 txartel saltzen dituen bakoitzean, probaren amaierako markara minutu bateko denbora-saria emango zaio, amaierako sailkapenari begira.\n5. artikuloa. Baliogabetzeak, ezeztatzeak eta itzultzeak\nErakundeak ez du erantzukizunik hartuko ibilaldia ezin bada ospatu edozein faktoreren ondorioz, ohiz kanpoko egoera klimatologikoa edo ezinbesteko gertaerak, besteak beste.\nIzena eman ondoren talde batek ez badu proban parte hartzen, dortsalak ezin izango zaizkie talde berri bat osatzen duten pertsonei eman, erakundeari aldez aurretik ez bazaio kontsultatu.\nDortsalak pertsonalak izango dira, eta talde bakoitzeko parte-hartzaile bakoitzak bere izena daraman bat izango du; beraz, besterenezinak dira.\nTaldeko koordinatzaileak aldaketak egin ahal izango ditu talde bakoitzeko parte-hartzaileetan, reto@wopmail.org helbide elektronikoaren bidez, probaren eguna baino 5 egun lehenago arte, betiere aldaketa horiek taldeen antolakuntzarako arauak betetzen badituzte (erregelamendu honen 3. artikuluan zehazten dira). Behin betiko aldaketa horiek, ordea, arauak hausten badituzte, aldaketen eraginez taldea bajan emango da.\nProbako baja hori ospatu baino gehienez 20 egun lehenago jakinarazten bada, izen-ematearen % 50a itzuliko da. Itzultzea ordainketa egin zen kreditu-/zordunketa-txartelean sartuko da.\nProbaren aurreko azken 20 egunetan zehar ez da izen-ematearen zenbatekoa itzuliko inolako egoerarengatik, lesioak, istripuak, bidaiak, lan-txanden aldaketak, eta abar barne.\n6. artikuloa. Dortsalak jasotzea eta errelebo txipa\nErakundeak laster jakinaraziko ditu dortsalak eskuratzeko lekua eta ordutegia.\nHorretarako, izena eman izanaren frogagiria eta NAN edo pasaportea aurkeztu beharko dute taldeko kide guztiak, eta federatuta egonez gero, baita lizentzia ere.\nDortsalak ez dira beste leku batean edo gune eta ordutegi horietatik kanpo emango.\n7. artikuloa. Kronometrajea\nKronometrajea egingo da eta, horrela, talde guztiek eta parte-hartzaile guztiek proba osoa eta errelebo bakoitza burutzeko behar izan duten denbora jakingo dute. Desafio pertsonalean jakinaraziko da.\nTalde bakoitzaren amaierako marka proban egiten duen marka ken lortutako denbora-sarietatik aterako da (erregelamendu honen 4. artikulua begira ezazu).\nDenborak eraginkortasunez jasotzeko, oso garrantzitsua da dortsaleko txipa ondo kokatuta egotea erakundeak adierazitako lekuan.\nTxipa probarako segurtasun-osagaia ere izango da, lasterka egiten ari diren parte-hartzaile guztiak geolokalizatzen laguntzen baitu. Ondorioz, ezinbestekoa da hori ondo jartzea, jasoko den momentuan emango diren jarraibideak zehatz-mehatz jarraituz.\nBeste alde batetik, dortsal pertsonala ondo jantzi behar da, eta horretarako jarraibideak jarraitu beharko dira. Horrela, epaileek errelebo bakoitza egiaztatu ahal izango dute kontrol-guneetan, eta argazkilariek erraz identifikatuko dituzte ibilbidean zehar.\nTxipak erakundeari bueltatuko zaizkio ibilbidea amaitu ondoren.\nDortsalak behin erabiltzeko dira; beraz, ez zaizkio erakundeari itzuliko.\n8. artikuloa. Ordu-kontrolak eta bide-itxierak\nErakundeak denbora-mozketa bat ezarriko du kontrol-gune batean; talderen bat gune horretara denbora-mozketa baino geroago iristen bada, kontrol-gunearen ondorengoko etapetan beste ibilbide bat jarraitu beharko du, ohikoa baino motzagoa. Kontrol-gunea, denbora-mozketa, eta ibilbide alternatiboa zeintzuk diren ekitaldiaren webgunean argitaratuko dira.\nHalaber, erakundeak igarotzeko gehienezko denbora-tarte bat ezarriko du kontrol-gune zehatz batean. Talde bat ez bada kontrol-gunetik garaiz igarotzen eta proba amaitu nahi badu, bere erantzukizun eta arrisku osoarekin egingo du, eta antolatzailea gai honi buruzko erreklamazioetatik salbuetsiko du. Gehienezko denbora-tartearen kontrol-gunea eta gehienezko denbora-mozketa ekitaldiaren webgunean argitaratuko dira.\n9. artikuloa. Erreleboen funtzionamendua\nWOP Challenge Bilbao-Bizkaia talde-proba bat da, erreleboka.\nErreleboak bakarrik errelebo-puntu ofizialetan egin daitezke; hemen zehazten dira, hain zuzen ere: www.wopchallenge.com.\nErrelebo-puntu ofizial bakoitzean probaren postu ofizial bat egongo da, erakundearen kideekin eta epaileekin.\nTxandakatu behar den elementua kronometraje- eta geoposizionatze-txipa da, taldekide bakoitzak eraman beharko duena etapa egiten ari den bitartean.\nTaldekide guztiek egin beharko dute, gutxienez, errelebo oso bat. Taldekide batek erreleborik egiten ez badu, taldetik baja emango zaio. Baja horren ondorioz taldeak mistoa izateri uzten badio, taldea “sailkatu gabe” agertuko da amaierako sailkapenetan.\nTaldekide batek elkarren segidako edo txandakako erreleboak egin ditzake, baina talde bakoitzeko kide guztiek gutxienez errelebo oso bat egin beharko dute.\nTaldeko arduradunak erakundeari jakinarazi beharko dio, reto@wopmail.org helbide elektronikoaren bidez eta gehienez ekitaldia hasi baino 5 egun lehenago, zein errelebo egingo dituen taldekide bakoitzak.\nLasterketan zehar, errelebo bakoitza egingo duten pertsonen aldaketak beti lasterketaren agintaritzari ofizialki jakinarazi ondoren egingo dira. Aldaketa horien ondorioz taldekide batek erreleborik ez egitea ezinezkoa da. Lasterketan zehar erabil daitezkeen komunikabideak talde bakoitzeko arduradunei jakinaraziko zaizkie proba hasi baino lehen.\nLasterketan txipa eramaten duen taldekideak, bere etapan zehar, lesio bat edo osasun-arazoren bat izaten badu, talde bereko kide batek ordezkatu ahal izango du, probako agintaritzari jakinarazi eta gero. Kasu honek bakarrik saihestuko du taldetik baja hartu beharra, eta amaierako sailkapenerako taldea mistoa izateko derrigortasuna urratzen ez duena.\n10. artikuloa. Anoa-postuak\nErrelebo-puntu ofizial guztietan hornidura-gune bat egongo da lasterkari guztientzat, berdin da haien helmuga den edo bakarrik bertatik igaroko diren.\nKorrikalariek nahitaez gelditu beharko dute horretarako prestatutako lekuetan, anoa-postuetako zerbitzuak erabili nahi badituzte.\nJana eta edana jasotzeko, korrikalariek dortsalarekin identifikatuta egon beharko dute.\n11. artikuloa. Korrikalariarentzako zerbitzuak\nHornidura-guneak aurreko puntuan zehazten dira.\nLasterketa Bilbon amaitzean, helmugaren ondoan azken anoa-postu bat egongo da.\nProba amaitzen duten taldeetako kide guztiek “finisher” elastikoa jasoko dute.\nErrelebulari bakoitzaren posizionamendua kontrolatuko da.\nEtengabeko arreta eskainiko da lasterketaren agintaritzan.\nErakundeak Bilboko Turismo-bulegoak iradokitzen dituen ostatuak gomendatuko ditu.\n12. artikuloa. Aseguruak\nAntolakuntzak erantzukizun zibileko aseguru-poliza bat kontratatuko du, indarrean den legeriak adierazitakoaren arabera. Gainera, parte-hartzaile guztiek istripuetarako aseguru-poliza bat izango dute.\nPartaideek beren ardurapean eta arriskupean parte hartuko dute ekitaldian. Izena emateko momentuan, parte-hartzaileak osasun-egoera ezin hobean dagoela adierazi beharko du lasterketan parte hartu ahal izateko.\nAntolakuntza ez da parte-hartzaileek lasterketan zehar eragin ditzaketen, eta beraiei nahiz beste batzuei eragin diezazkieketen kalteen erantzule izango.\n13. artikuloa. Segurtasuna\nBide publikoko segurtasuna udalerri bakoitzean eskumena duten udaltzainen eta antolakuntzaren beraren erantzukizuna izango da.\nOsasun-zerbitzuek edozein parte-hartzaile erretiratu ahal izango dute arrazoi medikoak direla eta.\nAntolakuntzari ez dagozkion ibilgailu motordunak edo bizikletak guztiz debekatuta egongo dira.\nLasterketan, antolakuntzaren ibilgailuak eta langileak egongo dira, baita ertzainak, udaltzainak eta erakundeko osasun-zerbitzua.\nGainera, antolakuntzak norabidea zehazteko kartelak, bide-seinaleak, geziak eta behar bezala identifikatutako boluntarioak kokatuko ditu egokitzat jotzen duen eta posible den lekuetan. Boluntario horiek informazioa emateko baino ez daudela ulertu behar da, eta beraz, horienak ez dira derrigorrezko baldintzak izango.\nWOP Challenge Bilbao-Bizkaia-ko partaide guztiek laguntza medikoa izango dute, federazioaren lizentzia nahiz eguneko asegurua izateagatik. Federatu gabeko erabiltzaileen kasuan, laguntza medikoaren polizak istripuen estaldura bermatuko du. (3. artikuluaren arabera).\nAntolakuntzako laguntzaileek bide-segurtasunean, araudi honetan eta Bide Segurtasunari buruzko Legean eragin dezaketen erabakiak hartu ahal izango dituzte, baita indarrean den Zirkulazio Araudi Orokorraren II. eranskinean eragin dezaketenak ere.\nKorrikalariak ibilgailuz zainduta egongo dira, parte-hartzaileek korrika egiten duten lekuetan banatuta.\nErakundeak segurtasun-neurri espezifikoen protokolo bat diseinatu du, COVID-19 testuingururako nahitaez bete beharrekoa. Protokolo hori parte-hartzaileei jakinaraziko zaie eta www.wopchallenge.com webgunean eskuragarri egongo da.\n14. artikuloa. Datuen babesa\nWOP Challenge Bilbao-Bizkaian izena ematean, parte-hartzaileek beren datu pertsonalak automatikoki erabiltzeko baimena ematen diote THE WALK ON PROJECT FUNDAZIOARI, hark, zuzenean nahiz beste erakunde batzuen bitartez, beren datuak kirol-, sustapen- edo merkataritza-helburuetarako erabil ditzan.\nIzaera pertsonaleko datuak babesteari buruzko abenduaren 13ko 15/1999 Lege Organikoan jasotzen denarekin bat etorriz, parte-hartzaileek fitxategi horiek eskuratzeko eskubidea izango dute, horien eduki osoa edo zati bat zuzendu edo ezeztatzeko. Horretarako, idatzizko eskaera bat bidali beharko dute honako helbide honetara: THE WALK ON PROJECT FUNDAZIOA Lehendakari Aguirre etorbidea 151, Lonja-Bajo, 48015 Bilbo.\nEra berean, WOP Challenge Bilbao-Bizkaia mundu osoarentzat dituen kirol-, sustapen-, banaketa- eta ustiapen-interesak kontuan hartuta (probako argazkiak ateratzeko, sailkapen-zerrendak argitaratzeko eta abarretarako), edozein gailuren bitartez (Internet, publizitatea eta abar) eta inolako denbora-mugarik gabe, izena eman duten pertsonek beren izen-abizenak, sailkapen orokorreko eta parte-hartzailearen beraren kokalekua, kategoria, egindako kirol-marka eta irudia erabiltzeko berariazko eskubidea ematen diote antolakuntzari.\n15. artikuloa. Araudia onartzea\nParte-hartzaileek araudi honetako artikulu guztiak onartzen dituzte, eta irteera-unea baino lehen ez irtetea eta helmuga zeharkatu aurretik distantzia osoa egitea hitzematen dute.\n16. artikuloa. Parte-hartzaileen betebeharrak\nParte-hartzaileek erregelamendu honen puntu guztiak onartzen dituzte.\nLasterkariek probaren dortsala ikusgai eramango dute denbora guztian, ondo identifikatu ahal izateko.\nParte-hartzaileek derrigorrezko ekipamendu orokorra, eta egingo duten etapetarako berariazkoa eraman beharko dituzte. Derrigorrezko ekipamenduak zeintzuk diren hemen kontsulta ditzakezu: www.wopchallenge.com\nParte-hartzaileek begirunea izan beharko dute ingurumenarekin: ontziak, hondakinak eta bilgarriak botatzeko edukiontziak erabili, eta ibilbidean zehar eta inguruetan ezer ez bota.\nKide bakoitza errelebo-puntuetara iristeko logistikari dagokionez, taldeak autonomoak izango dira. Taldeetako ibilgailuek indarrean dauden trafiko-arauak jarraitu beharko dituzte.\nErregelamendu honetan biltzen diren beste betebeharren kalterik gabe, parte-hartzaileek erregelamendu honen 8. artikuluan zehazten direnak bete beharko dituzte\nKontrolgune guztietatik pasatu beharko da, irteera eta helmuga barne.\nProba honetan ezin izango dute parte hartu haien edo beste parte-hartzaileen segurtasuna arriskuan jartzen duen gaixotasunen bat daukaten pertsonek.\nParte-hartzaileek zorrotz bete beharko dituzte probaren COVID-19 protokoloaren segurtasun-neurriak.\n17. artikuloa. Taldeen arduradunen betebeharrak\nTaldekide guztiek, haien inskripzioen bidez, probako erregelamendua betetzera behartuta egon arren, taldeetako arduradunek taldekide guztiek modu eraginkorrean betetzen dutela ziurtatu beharko dute.\nTaldeko arduraduna erakundearekin antolaketa kontuei buruz hitz egiteko baliozkoa den solaskide bakarra izango da, ezinezkoa bada izan ezik (adibidez, erreleboen antolaketan dauden aldaketak edo taldekideen bajak edo altak jakinarazteko, zalantzak galdetzeko, eta abar). Solasaldi honek ez dauka eragina segurtasun-, osasun- edo bestelako zentzuzko jakinarazpenetan. Lasterketan zehar, egoera horietan dagoen edozein taldekide lasterketaren agintaritzarekin harremanetan jarri ahal izango da.\nTaldeko arduradunak ordezko bat izendatu beharko du, badaezpada, larrialdiren bat gertatzen zaion kasuan.\n18. artikuloa. Antolatzailearen eskubideak\nAntolakuntzak ez du erantzukizunik izango parte-hartzaileren batek istripu bat jasan edo eragiten badu, edo WOP Challenge Bilbao-Bizkaia zehar zorren bat egiten badu.\nAntolatzaileek anoa-puntuen kokalekuarekin, ibilbidearekin eta abarrekin lotutako alderdiak aldatzeko eskubidea izango dute, betiere aldaketa horiek justifikatzen dituzten arrazoiak badaude. Hainbat euskarri erabiliko dira partaideei jakinarazpenak egiteko.\nWOP Challenge Bilbao-Bizkaia gorabeheraren bat gertatuz gero, antolakuntzak bertan behera utzi ahal izango du proba.\nEzinbestean (arrazoi meteorologikoak edo beste batzuk direla eta), Bilbao-Bizkaia, zehaztutako egunean egin ahal izango ez balitz, antolakuntzak ez du ordaindutako dirua itzuliko. Dena den, Welcome Pack bat emango die bertaratutako korrikalariei, eta gainera, horiek % 50eko deskontua izango dute hurrengo edizioan.\nAurrekoa alde batera utzita, COVID-19a dela eta, proba bertan behera utzi behar izango balitz, antolakuntzak beste data bat proposatuko du; parte hartzaileek hala nahi badute, izena ematea mantendu ahal izango dute edo ordaindutakoaren %100 berreskuratu ahal izango dute (kudeaketa gastuak izan ezik).\nLegeak hala aginduz gero, antolakuntzak araudi hau aldatzeko (artikuluak kentzeko, gehitzeko edo aldatzeko) eskubidea izango du.\nAntolakuntzak norbaiti probako partaidetza ukatzeko eskubidea izango du.\nAntolakuntzak izena eman dutenen zerrenda helaraziko die trafiko-agintaritzei, horiek martxa behar bezala kontrolatu dezaten. Ertzaintzak eta Trafikoko Zuzendaritza Nagusiak agintarien aginduei kasu egiten ez dieten partaideen zerrenda beltza egin ahal izango du.\nParte-hartzaileak bere partaidetza osorik nahiz partzialki grabatzeko baimena ematen die WOP Challenge Bilbao-Bizkaia-ko antolatzaileei, baita bere irudia martxaren irudia sustatu eta euskarri guztietan hedatzeko ere (irratia, prentsa, bideoa, argazkia, DVDa, Internet, kartelak, komunikabideak eta abar), eta merkataritza- eta publizitate-ustiapenaren inguruko eskubide guztiak lagatzen ditu, inolako diru-ordainik jasotzeko eskubiderik gabe.\nParte-hartzaileak bere datuak lagatzeko aukera onartzen du, baina antolatzailearen barne-kudeaketa eta -administrazioa behar bezala gauzatzeko jardueretarako bakarrik. Era berean, antolatzaileak WOP Challenge Bilbao-Bizkaia buruzko albisteak, kudeaketak eta zerbitzuak helaraztea onartzen du parte-hartzaileak. Partaideak edozein unetan alda dezake datuak aurreko paragrafoan adierazitako moduan laga edo tratatzeko eman duen baimena, abenduaren 13ko 15/1999 Lege Organikoaren 6. eta 11. artikuluetan xedatutakoari jarraiki.\nIzena emateagatik bakarrik, WOP Challenge Bilbao-Bizkaia-ko parte-hartzaileek beren datu pertsonalak automatikoki erabiltzeko baimena ematen diote THE WALK ON PROJECT FUNDAZIOARI, horiek, zuzenean edo beste erakunde batzuen bitartez, beren datuak kirol-, sustapen- edo merkataritza-helburuetarako erabil ditzaten. Izaera pertsonaleko datuak babesteari buruzko abenduaren 13ko 15/1999 Lege Organikoan jasotzen denarekin bat etorriz, parte-hartzaileek fitxategi horiek eskuratzeko eskubidea izango dute, horien eduki osoa edo zati bat zuzendu edo ezeztatzeko. Horretarako, eskaera idatzi bat egin beharko dute honako helbide honetara: THE WALK ON PROJECT FUNDAZIOA Lehendakari Aguirre etorbidea 151, Lonja-Bajo, 48015 Bilbo.


Circulo de Lectores kasua | ULMA Handling Systems\nCirculo de Lectores enpresak picking-a optimizatu du, bere arrakastaren gakoa\nBertelsmann talde alemaniarren parte eta Espainia maila garrantzitsuenetakoa den Círculo de Lectores enpresak, funtsezkoa duen prozesua modernizatu du: eskabideak prestatzeko prozesua edo picking-a, ULMA Handling Systems enpresaren bitartez.\nCirculo de Lectores enpresarentzat garatu den sistemak eskabideak prestatzeko prozesua optimizatu du, honek ondoren dituen prozesuetan eragina baitu, enbalatze eta bidalketa prozesuetan hain zuzen ere.\nULMA Handling Systems enpresak Circulo de Lectores taldearen eskabideak prestatzeko prozesuaren metodologia tradizionala hobetu du. Honen ordez, lanak bizkortzea eta produktibitatea hobetzea ekarri duen sistema berria garatu du ULMA enpresak, non, egunean, 70.000 eskaera ilara gertatu daitezkeen.\nHorretarako, Digital Picking System (DPS) sistema ezarri da, zeinetan, ez den paperik behar eta hau, kudeaketa softwarearekin dago konektatuta. Digital Picking Display-ak (DPD) hartzen ditu oinarritzat eta hauek, produktu bakoitzean (kasu honetan, liburuak) kokatzen dira, dinamikoak diren apaletan. Guztira 2.000 Pick To Light gailu garatu dira 2 karrusel horizontal, 6 irteera dituen sailkapen sorter bat eta transelebadore batekin batera.\nMateriala aurkitzen eta bidaia ezberdinak egitea dakar picking prozesuak eta bertan ematen diren denbora antzuak murriztea ere ekarri du garatu den sistema honek. Berreskuratutako denbora, picking prozesuari eskaintzen zaio eta honek produktibitatearen hobetzea ekarri du %50ean. Gainera, errotazio altuenak dituzten erreferentzietan jarri diren 288 Pick To Light gailuek kolore ezberdinak dituzte. Ondorioz, picking edo eskabideak prestatzeko prozesua hainbat langilek burutu dezakete aldi berean.\nIsletan irekita dauden apal dinamikoak ditu sistema berriak, non, aurreko korridorea picking prozesua egiteko erabiltzen den eta atzekoa produktuen berritzea egiteko. Honek, korridore berean lan ezberdinak aldi berean egiten direnean sortutako etenaldiak saihesten ditu.\nGainera, lanpostuen diseinu ergonomikoak langileek egin beharreko mugimendu baldar edota ez beharrezko bidaiak egitea ekiditen du.\nProzesu bukaerako sailkatzaile batekin osatzen da sistema, eskabideen antolamendu azkar bat lortzeko.\nCirculo de Lectores enpresarentzat garatu den eskabideak prestatzeko sistema berriak honen optimizazioa, produktibitatearen areagotzea eta operazio edo lanen bizkortzea ekarri du, diseinu ergonomikoarekin batera.


sumendia • ZUZEU\nPalmako kalbarioa - 2021 eko irailaren 13an, 1971tik gertatzen ez zen gertakizun batek mundu osoa harrituta utzi zuen, Palmako sumendia esnatu zen. Inork ez zuen espero sumendia piztuko zela egun h...\nMaleta - Iñigo Aranberrik BERRIAn. Egin du dardar itzartzen doanaren trenpuz, egin du orro, eta hor jaurti dizkio Afrikako zeruari, gordetako amorrua ez du txikia, ke ufadak, harriak, errautsak...\nTodoque-ko eliza jan du labak - La Palman, Kanariar uharteetako Cumbre Vieja sumendiaren erupzioak bere horretan darrai, sumendia laba jariatzean ari da berriz, eta isuria laster irits liteke its...\nSumendia - La Palma irla bolkanikoan lurrikara anitz izan dira aurreko astean. Komunikabide guztiek aipatu dituzte eta kazetariek adituengana jo dute ea erupzio arriskurik zegoen galdetzera: multzoka...\nKanariar uharteetako Cumbre Vieja sumendiaren erupzioa - 5.000 pertsona euren etxetik ihesi Kanariar uharteetako La Palman, Cumbre Vieja sumendiaren erupzioaren ondorioz. Irudi ikusgarri eta ...\nNyiragongo sumendiaren laba kale eta etxeak deusezten ikusi nahi?\nNyiragongo sumendiaren laba kale eta etxeak deusezten - Kongoko Errepublika Demokratikoan Goma hiriko ebakuazio plana martxan da bart gauetik, Ipar Kivu probintziako hiriburuan. Nyiragongo s...\nEtna lehertu zaie esku artean Pasa den ostegunak naturak daukan indarraren beste adibide garbi bat utzi zigun. Honakoa kontatzen digu Wikipediak Etna sumendiari buruz: "Siziliako ekialdeko kosta...\nUS mendebaldeko Parke Nazionalak - Aurreko baten ikusitako naturako hamaika irudi ikusgarri sarrerak EEBBetako mendebaldeko parke naturaletan barrena egindako bidaia gogora ekarri dit eta, egin n...\nErrautsak Ponpeia estali zuenekoa\nErrautsak Ponpeia estali zuenekoa Kristo aurreko 79. urteko abuztuaren 24a, ordura arteko beste edozein egunetan bezala argitu du... https://www.youtube.com/watch?v=dY_3ggKg0Bc&feature=youtu.be...\nSumendiak, naturaren boterearen eztanda Sumendiak (I) - Afrika, Europa, Asia eta Ozeaniako sumendiak - – Amerikar kontinenteko sumendiak – ... https://youtu.be/EupnfA-PDaw Laba darion ...\nCalbuco sumendiaren azken iratzartzea Txile hegoaldean bizirik den sumendi bat da Calbuco, bi mila metro ingurukoa, Llanquihue laku ondoan dagoena. Iparraldeko magalean Puerto Varas du, eta hegoaldek...\nJaponiako Ontake sumendiaren erupzioa kamera ezberdinetatik\n30 petsona hil eta ugari zauritu dira Japoniako bigarren sumendi garaienak ezustean oka egitean. Fuji mendiaren ostean (3.776 metro) Ontake da handiena, eta asteburu honetantxe hausterrea botatzen ...\nIslandiako Eyjafjallajokull sumendiaren irudi ikusgarriak\nReuters agentziako Lucas Jacksonena da hau, eta Boston.com-en 35 argazkietako lehena da. El Pais.comen ere argazki galeria bera aurkituko duzu. Europako hegaldietan eragindako kaos et...\nApirilaren 14an hasi eta gaur arte lainoak izan duen garapena ikusiko duzu hemen. Laino txiki izatetik, Europa estali duen zeru beltz izaterainoko aldaketa. Irudia | Islandiako lainoa nola ...\nKritika zinematografikoa: `Red Rocket´


Bueltan da berriro Alegiako Festetako Pilota Txapelketa - Alegia - Tolosaldeko ataria\nBueltan da berriro Alegiako Festetako Pilota Txapelketa\nTolosaldeko Ataria 2022-06-23 17:50\nBi urtetako etenaren ondoren hamargarren urtez txapelketa antolatu dute berriro, eta bihar hasiko da, lehen finalerdiekin.\nKadete eta nagusi mailan eta binaka jokatzen da txapelketa. Bihar, ekainak 24, 19:00etan hasiko da lehen finalerdien jaialdia. Kadeteetan Bidezabal-Egaña bikoak Zestau-Iturrioz izango du aurkari. Ondoren, nagusietan, Elola-Aizpuru bikoak Alberdi-Ugartemendia bikotearen aurka jokatuko du.\nBigarren finalerdiak uztailaren 1ean izango dira, 19:00etatik aurrera. Kadeteetan Goñi-Castro eta Murua-Leonet bikoteek neurtuko dituzte euren indarrak lehen partidan, eta gero, nagusietan, Murua-Irazustabarrena eta Zubeldia-Iztueta ariko dira nor baino nor.\nFinalak, berriz, uztailaren 15ean izango dira. Partida guztiak Elorri frontoian jokatuko dira.


PSN, ispiluaren aurrean | Politika | Berria\nPSN, ispiluaren aurrean\nLizarran, Gonzalo Fuentes Navarra Sumako alkatearen aurkako zentsura mozioa bozkatuko dute gaur 12:00etan. Oraingoz, ez da posible izan antzeko beste mugimendurik egitea gainerako udaletan\nGonzalo Fuentes Lizarrako egungo alkatea eta Javier Esparza Navarra Sumako eleduna, Iruñean, martxoaren 9an, prentsaurreko bat eman aurretik. VILLAR LOPEZ / EFE Tamaina handiagoan ikusi\nGaur, ustekabe handirik ezean, Koldo Leoz Lizarrako alkate izango da berriro, datozen bi urteetarako. Koronabirusaren krisi erraldoia piztu aurreko egunetan, Navarra Sumako Gonzalo Fuentes alkatea kargutik kentzeko zentsura mozioa aurkeztu zuten EH Bilduk, Geroa Baik eta PSNko bi hautetsi ohik —alderditik kanporatuak izan dira—. Konfinamenduaren erdian, osoko bilkurak aurrera egingo du, baldintza berezi batzuetan izan arren. Komunikabideak ezingo dira bertaratu, eta soilik hautetsien presentzia ziurtatuko da. Orain, ikusteko dago gaurkoak zenbateraino eragina duen lurraldeko politikan, eta batik bat udal arloan gaur arte izandako dinamikan. Nahiz eta bi hautetsik mozioa babestu, PSNk aurka egin du. Horregatik, sozialistak ispiluaren aurrean jartzeko balioko du, aurrera begirako borondatea neurtuko baitu. Koronabirusaren krisi honek, lurrikara handi baten uhinen modura, ondorio politikoak utziko ditu, testuinguru orokorra desitxuratuko baitu. Gaur, Lizarran, domino baten fitxa mugituko da.\nZer gertatu da Lizarran?\nUdal gehienetan gertatzen den bezala, ezaugarri eta dinamika propioak ditu Lizarrak. Maiatzeko udal bozak Navarra Sumak irabazi zituen, baina oposizioaren eskuetan zegoen. EH Bilduk sei hautetsi lortu zituen, PSNk hiru, eta Geroa Baik bat, baina PSNko zuzendaritzak debekatu egin zien ekainean udal taldeei EH Bildurekin negoziaziorik egitea, eta, Nafarroako beste udalerri askotan bezala, Navarra Sumak lehen indarra izatea baliatu zuen alkatetza lortzeko. Lizarran, Jorge Crespo hautagai sozialista Koldo Leozekin bederen bildu zen. Alferrik.\nAzken asteetan, egoera irauli egin da. Gonzalo Fuentesen kudeaketak ezinegona eragin du gainerako taldeen artean. «Zentsura, erabaki arbitrarioak, hiriko taldeen eskaerei jarritako trabak, xantaiak, akordioak egiteko ezgaitasunak eta utzikeria». Halaxe laburbildu dute Navarra Sumaren udal gobernuaren jokamoldea. Horregatik, ekainean posible izan ez zena orain posible egin dute, eta gehiengo osoa lortu dute alkatea gobernutik kentzeko. Akordioak dioenez, Leoz bi urtez izango da alkate, eta Crespo, legealdia amaitu arte.\nHerriko sozialisten batzarrak babes osoa eman dio zentsura mozioari: urtarrilaren 24an erregistratu zuten eskaera, eta %70ek baiezkoa eman zuten, Fuentesek PSNko militantzian eragin duen suminaren erakusgarri. Bozketa eginez geroztik, Crespori espedientea ireki zion PSNk, eta, udalean mozioa aurkeztu ostean, behin betiko eta berehala kanporatu ditu Hernandez eta Crespo.\nZergatik egingo dute osoko bilkura?\nNavarra Sumak eta PSNk argudiatu dute ez litzatekeela bilkura egin behar konfinamendu egoera honetan. Igandean, haserre, Javier Esparza Navarra Sumako bozeramaileak «lotsagabekeria politikoz aritzea» egotzi zien EH Bilduri eta Geroa Bairi, koronabirusaren krisiaren erdian mozioa ez geldiarazteagatik. Alderdiok erantzun diote «erabaki teknikoa» dela. Legearen arabera, udal idazkariari dagokio bilkura eguna jartzeko ardura, eta hark taldeei iritzia eskatu die: EH Bilduk eta Geroa Baik adierazi zioten herritarren osasuna lehenetsi behar dela, eta erabaki ororen legezkotasuna bermatu behar dela.\nJakina denez, PSNk eta Navarra Sumak atzeratzeko eskatu zuten. Hasieran, martxoaren 16an, idazkariak proposatu zuen hilaren 30an egitea, ustez alarma egoera bukatua behar zuelako. Handik bi egunera, asteazkenean, hilaren 24koa mantentzea hobetsi zuen.\nGeroa Baik ez manipulatzeko eskatu dio Navarra Sumari. Gizartearen aurrean, koronabirusaren krisiak asmo politiko hutsa ezkutatzeko beharra utzi die alderdiei, baina, hain zuzen ere, argudio hori erabiltzeak asmo politiko bat ezkuta dezake, baldin eta, Navarra Sumak egin bezala, atzerapena bere intereserako bada.\nZeri erantzun dio PSNren jarrerak?\nZuzendaritzak «transfugatzat» dauzka bi hautetsiak, eta alderdiaren erabakiari traizio egin diotela deritzo. Horregatik, transfugen aurkako ituna betetzeko eskatu die publikoki EH Bilduri eta Geroa Bairi, eta mozioari muzin egiteko. Hala ere, oharkabean igaroarazi nahi dute Lizarrako militante sozialisten %70ek babesa eman diotela, eta ondorioz ez da transfugen kontu bat soilik — alderdiaren logikari erreparatuta—.\nEz ofizialki, alderdioi gogorarazi diete hainbat udaletan elkarlanerako urratsak egin dituztela, eta, parlamentuan bezala, bestelako gehiengo bat irudikatu dela udaletan ere. Ekainean EH Bilduri ezarritako betoaren ondotik, PSNk jarrera aldatu du, eta irizpide orokor bat eman die bere udal talde guztiei: EH Bildurekin elkarlanerako behar diren urrats guztiak egiteko, aurrekontu alternatiboak hitzartzeko... Guztia, zentsura mozioa izan ezik. PSNk dio ez dela zentsura moziorako garaia.\nAuzia da noiz den garaia PSNrentzat?\nAurrerapausoak ukaezinak badira ere, PSNk bere arazoak ditu. Alde batetik, alderdian orain gehiengoa ez duen sektore batek —UGT sindikatuaren ingurukoa batik bat— begi onez ikusten du berriro heltzea UPNrekin historikoki izandako lankidetzari. Sektore horrek eta alderdi osoak oso erne begiratuko diete apirilaren 26ko kongresutik aurrera UPNk egingo dituen mugimendu guztiei. Bestetik, gaur egun alderdia kontrolpean duen sektorearen apustua oraingoz zalantzan jartzerik ez badago ere, ez dute inolako aterik itxi nahi, badaezpada ere. Politikoki, hirugarren espazio bat ordezkatzen ari direla saltzen dute komeni zaielako, zentro politikoa emateaz gain, euren kontraesanak kudeatzen uzten dielako. Aldiz, mozioa babesteak orain arteko bidean atzeraezineko jauzi bat ematea esan nahiko luke.\nZein da beste alderdien jarrera?\nBabestu egiten dute mugimendua, Navarra Sumari eragin ahalmena kendu nahi diotelako. Geroa Bairen arabera, udaleko gehiengo demokratikoak babestu du mozioa. EH Bilduk babestu egin du Lizarran hartu den bidea. PSNrekiko harreman dinamika hobetu egin da udal arloan, eta ez dute nahi PSNren barruan bide horretan sakondu eta zuzendaritzaren irizpideei izkin egitea deliberatzen duten hautetsiak alderditik kanpo geratzea. Tafallan edo Atarrabian antzera gertatu da iraganean. Zentsura mozioak argazki orokorra arriskuan jar badezake ere, uste dute sozialisten borondatea aztergai jarriko duela.\nAukerak daude udal gehiagotan?\nOraintxe ez. Udal mailan Nafarroan duen pisuagatik, EH Bilduk argazki orokorrari erreparatu nahi dio. Ahalegindu dira, herriz herri, errealitate bakoitzaren ezaugarriak aintzat hartuta, aukerak aztertzen. Ez da posible izan, baina begi onez ikusten dituzte udal arloan, gorabehera guztiekin, PSNrekin ireki diren lankidetzarako dinamikak. Helburu argi bat du EH Bilduk: 2023an, «2019ko egoera bera gertatzen bada, emaitza diferentea izatea»; hau da, elkarrizketaren bidez PSNrekin harreman zubiak hobetzea, betoak saihestea eta hark eskuinaren alkatetzarik ez ahalbidetzea.\nEz. Mozioaren inguruan, hainbatek sare sozialetan gertuago ikusi dute antzeko jokaldi baten bidez Enrique Maia alkatetzatik kentzeko aukera. Ez da aukera erreala. Ekainarekin alderatuta, EH Bilduk urratsak egin ditu PSNko udal taldearekin, nahiz eta euskararen gaietan Maite Esporrin eta gainerako lau zinegotziak eskuinarekin lerrokatu —Asironen udal ordenantza atzera bota eta Maiarena onartzeko, edo haur eskolen egitasmoaren inguruan, adibidez—. Argi eta garbi: PSNk ez du balizko zentsura mozio bat babestuko eta, egingo balu ere, EH Bilduk ahuldade posizio batetik gobernatu beharko luke. Ez da ahaztu behar Navarra Sumak hamahiru zinegotzi dituela eta gehiengo osoa lortzear izan zela. EH Bildurekiko distantzia handia da botoetan. Horrek guztiak ezinezko egiten du egun.\nNola eragingo du?\nIkusteko dago. Oihartzun mediatikoa izango du, baina ezin da jakin zenbaterainokoa. Gaur harrabots handia sortuko bada ere, ez da espero gaiak luze jotzea. Ikusteko dago nola eragingo duen orain arte EH Bilduk PSNrekin eraiki dituen zubi horietan. Hala ere, Lizarrako mozioak baino gehiago, egungo krisiak eragin handiagoa izango du.\nKoronabirusak nolako eragina du?\nHandia. Goiz da antzemateko sistema politikoan zenbateraino alda ditzakeen harremanak eta indar korrelazioak, baina jokalekua aldatzen ari da. Espainian, krisiaren berehalako erantzunak arreta bereganatzen badu ere, estatu interesaren edo nazionalismoaren ideia indartzen ari da. Epe ertainera, ikusteko dago bipartidismoa indartzen duen edo ez, eta zer bide hartzen duten PPk eta PSOEk. Horrek eragina izango du Hego Euskal Herrian. EH Bildun argi dute: PSOEk egungo egoerari eusten dion bitartean PSNk Nafarroako apustuari eutsiko dio, bai parlamenduan, bai udaletan. Bestela...


Chapo Guzman erruduntzat jo du AEBetako Justiziak | Mundua | Berria\nChapo Guzman erruduntzat jo du AEBetako Justiziak\nLeporatzen zitzaizkion kargu guztietan jo du erruduntzat Brooklyngo (New York) auzitegiko epaimahai batek. Orain, epaileak zigorra zehaztu beharko du. Bizi guztiko espetxearekin zigortu dezakete.\nChapo Guzmanen epaiketaren gaurko saioko irudia. Jane Rosenberg/EFE\nNarkotrafikoarekin lotutako hamar kargu egozten zizkion AEBetako Justiziak Joaquin Chapo Guzman narkotrafikatzaile mexikar ezagunari. Sinaloa karteleko buru jo du zinpeko epaimahaiak, eta besteren artean, gaizkile talde iraunkor bat gidatzea leporatu dio. Talde horrek droga kopuru handiak inportatu ditu AEBetan.\nEpaimahaiaren erabakia eskuetan duela, auzitegi federaleko epaileak Guzmani zein zigor ezarri erabaki beharko du orain. Horretarako, epaimahaiarekin bilduko da ekainaren 25ean. Guzmani bizi guztiko zigorra ezarri diezaioke epaileak. Egun 61 urte ditu.\nGuzmanen epaiketa narkotrafikoarekin lotutako epaiketarik garrantzitsuena eta mediatikoena izaten ari da AEBetan. Segurtasun neurri zorrotzetan ere atzeman daiteke epaiketaren berezitasuna. Esaterako, auzitegi federalaren eraikineko zortzigarren solairuan egiten ari den epaiketa bakarra da Guzmanena. Horrez gain, ohi baino poliziak eta polizia txakur gehiagok zaintzen dute epaiketa, eraikinaren barruan nahiz kanpoan. Zinpeko epaimahaiko kideek ere zaintza berezia dute. Ezkutuan mantendu dituzte kideen izenak, bizitokia eta lantokia. Auzitegira joateko, segurtasun indarrek eskoltatzen dituzte.\nGuzmanen kontrako epaiketan 56 lekukok deklaratu dute. Horietatik, 14 izan dira AEBetako Gobernuaren kolaboratzaileak; aurretik Guzmanen taldeko kide izandakoak eta egun espetxean zigorra betetzen ari direnak. Justiziarekin elkarlanean aritzearen truke, zigorra murriztea espero dute kolaboratzaileek. Lekuko horien artean da Norte del Valle karteleko buru izandako Chupeta. Mexikotik AEBetara 400.000 tonelada droga baino gehiago inportatu dituela uste da.\nEpaiari helegitea aurkeztuko diotela aurreratu dute Guzmanen abokatuek.


Hasiera » Nazioarteko Bisitarien Albisteak » Seychelles bidaien berri » Seychellesek inprimatze ekologikoa utzi du Ingurumen Egun honetan Global Impact Network-ekin\nSeychelles Ingurumenaren Mundu Egunean\nSeychelles Turismo Batzordeak (STB) Global Impact Network-ekin lankidetza abiatu du gaur, ostirala, 4eko ekainak 2021, ekainaren 5ean ospatutako Ingurumenaren Mundu Egunerako helmugako ekintzekin bat eginez.\nGlobal Impact Network-ek edonork ekologikoki orientatutako arrazoiengatik edozein lekutan neurriak hartzea ahalbidetzen du.\nSeychelles da sareko komunitateko lineako orria sortu duen lehen helmuga.\nHelmugak nahi du bisitariek oporretan esperientzia sakona izatea eta bidaiaren amaieran pertsonalki eraldatzea.\nLankidetzari esker, Seychelles ofizialki Global Impact Network plataforman bere lineako komunitate orria sortzeko lehen helmuga bihur daiteke.\nGlobal Impact Network gizabanakoek eta erakundeek edozein lekutan eta ekologikoki orientatutako edozein kausarengatik neurriak hartzea ahalbidetzen duen aplikazioa da. SeychellesIndiako Ozeanoko txapeldun iraunkorra plataformarekin bat egiten du bisitariek helmugan oporretan esperientzia sakona izan dezaten eta bidaiaren amaieran pertsonalki eraldatu daitezen.\nPlataforma digitalak erabiltzaileei ekintza iraunkorrak jarraitzeko, neurtzeko eta erakusteko aukera emango die mundu errealeko gaiei buruzko erronka dibertigarri eta lorgarrien bidez.\nEkitaldiari hasiera eman zitzaion Maison Quéau de Quinssy lorategietan zuhaitzak landatzeko ekitaldian, Sylvestre Radegonde jaunak, Kanpo Arazoetarako eta Turismo ministroak, Atzerri Gaietarako idazkari nagusia, Vivianne Fock Tave enbaxadorea eta idazkari nagusia. Turismoa Anne Lafortune andrea.\nZuhaitzak landatzeko ekitaldiaren ondoren, STBko zuzendari nagusi Sherin Francis andreak eta Global Impact Network sareko zuzendari nagusi Tatianna Sharpe andreak egin zituzten aurkezpenak.


Nafarroa Oinezera joateko autobusa antolatu du Azpeitiko Ikastola Ikasberrik - Azpeitia - uztarria.eus\nUztarria.eus 2019-10-15 14:23\nTuteran izango da aurten Nafarroako ikastolen aldeko festa. Nafarroa Oinezera autobusez joan nahi duten pertsonek dagoeneko eman dezakete izena Ikasberriko idazkaritzan. Urriaren 18an itxiko da autobusean izena emateko epea.\nUrriaren 20an ospatuko dute Nafarroa Oinez 201 Tuteran, Izan argi! lelopean, eta urtero bezala, Nafarroako ikastolen jaira joateko autobusa antolatu du Azpeitiko Ikastola Ikasberrik.\nAutobusa 09:00etan irtengo da Azpeitiko anbulatorio aurretik, eta itzulera 18:00etan izango da. Urriaren 18ko, ostirala, 13:00ak baino lehen eman behar da izena, Ikasberriko idazkaritzan edo 943-15 12 46 telefonora deituta. Ikasberriko ikasleek eta gurasoek sei euro ordaindu beharko dute izen-ematea. Gainerakoek, berriz, hamabi euro.


Atxabalpeko alboko zelaian belarra jarriko du Eibarrek, Arrasateko Udalarekin akordioa eginda - Debagoiena - Goiena.eus\nAtxabalpeko alboko zelaian belarra jarriko du Eibarrek, Arrasateko Udalarekin akordioa eginda\nJulen Iriondo 2015-11-02 11:23\nEibar futbol taldeak eta Arrasateko Udalak hitzarmena sinatu dute eguerdian. Lehendik ere entrenatzen du Lehenengo Mailako taldeak Atxabalpen, baina oraingo hitzarmenarekin alboko futbol zelaia ere erabili ahal izango dute aurrerantzean. Akordioaren barruan, hurrengo aurredenboraldiko partidu bat Arrasaten jokatuko dute armaginek.\nAbendurako bertan entrenatzeko prest eduki nahi du Eibarrek Atxabalpeko alboko zelaia. 80.000 euroko inbertsioa egingo dute bertan, drenajean eta belarra jartzen, batez ere. Akordioak jasotzen du, baita ere, Atxabalpeko zelai nagusiko erreka ondoko harmailak botatzea eta inguru hura egokitzea, gaur egungo egoerak ez du-eta legea betetzen segurtasunari dagokionez. Arrasateko Udalaren eta Eibarren arteko hitzarmenak jasotzen duen beste puntu bat da armaginek lagun arteko partidu bat jokatuko dutela aurredenboraldian Atxabalpen. Nahi lukete lehen mailako talde baten kontra izatea.\nAurrerantzean ere, beraz, Atxabalpe izango da Eibarren ohiko entrenamendu lekua. Hileko 600 euroko alokairua ordainduko dio klubak Udalari. Bergararekin ere badute hitzarmena armaginek, baina Agorrosin eurendako bakarrik izan ezin eta Atxabalperen aldeko hautua egin dute. Bide batez, Alex Arantzabal Eibarko presidenteak gogorarazi du bailaran ere eros daitezkela Ipuruarako sarrerak, eta klubak doako autobusak jartzen dituela, gainera, bertara joateko.


Iazko greban Tubacexeko langileek jasotako elkartasuna eskertzeko jaia egingo dute ekainaren 18an - Amurrio - Aiaraldea.eus\nIazko greban Tubacexeko langileek jasotako elkartasuna eskertzeko jaia egingo dute ekainaren 18an\nAitor Aspuru Saez 2022-05-09 18:03\nMobilizazio jendetsuak ekarri zituen Tubacex enpresako langileen grebak. / Aiaraldea.eus\nGrebalarien talde batek ospakizuna antolatu du Amurrion, eskualdean izandako babes handia eskertzeko.\n“Eskerrik asko, Aiaraldea!!!” izenburuarekin, Tubacex enpresako langile talde bat jaia antolatzen ari da ekainaren 18an Amurrion. Beharginek aitortu nahi dute iazko greban jasotako laguntza: “Lehen egunetik, babes eta elkartasun handia jaso genuen inguruko enpresa-batzordeen, saltokien, elkarteen, udalen, partikularren eta abarren eskutik. Babes eta elkartasun hori are nabarmenagoa izan zen kaleratutako pertsonen izenak ezagutu zirenean, non gainerako langileek eurena egin zuten 'edo guztiak edo bat ere ez' leloa”.\nAntolatzaileen ustez, elkartasun hori modu anitzetan adierazi zen eta keinu mota guztiak eskertzekoak izan dira: “Laguntza ekonomikoa jaso genuen Kutxari egindako ekarpenen bidez, zozketak, laguntza Amurrioko eta Laudioko ateetan muntatutako piketeetara janaria eramanez, manifestazio eta kontzentrazio ugarietan lagunduz eta animatuz, sare sozialetan ikusgarritasuna emanez, balkoietan banderak jarriz…”.\nEkainaren 18an hiru gune hartuko dituzte:\nParkean 11:00etatik 13:30ak bitartean umeentzako jolasak egongo dira, Kirikino Aisia Taldeak antolatuta.\n14:30ean herri bazkariaren ordua helduko da Matias Landaburu ikastetxe ohiaren jolastokian. Berez, Rakataplak prestatuko ditu menuak. Tiketak eskuragarri egongo dira laster.\nAzkenik, Juan Urrutia plazan Cuatro Bancos, Gwa Ya, Chiki Lora eta Aiaraldeko Sound System taldeek kontzertua eskainiko dute 21:00etan.\n“Espero dugu egun hau lankideen, familien, kolektiboen eta, oro har, gurekin nolabait kolaboratu zuten guztien arteko topagunea izatea. Horregatik, antolatutako ekitaldietan parte hartzera gonbidatzen zaituztegu” adierazi dute antolatzaileek.\nGogoratu beharra dago Tubacex enpresako grebak 236 egun iraun zuela zuzendaritzak egin nahi zituen 128 kaleratzeen aurka eta hilabete horietan guztietan piketeek babes zabala jaso zutela Laudion zein Amurion.


Txillardegirenean: zoriona eta zorigaitza baltzuan - Katebegia\nHasiera » (C)politika » Txillardegirenean: zoriona eta zorigaitza baltzuan\nAtalak: (C)politika, Euskara, Historia\nTxillardegi Dani Blancoren begietan\nLarunbat arratsa zen. Telefonoak jo zuen: “Txillardegi hil da”. Gaur Egun albistegia, ETBn: “Hiru ETAkide atxilotu dituzte Frantzian”. Biharamunean, igandean, Elkartasun Eguna izan zen Larresoro herrian, preso eta iheslarien aldeko urteroko ekitaldia. 1958an ETAren sorreran parte hartu zuen Txillardegik. Larresoro izengoitia ere erabili zuen. 1929ko irailaren 27an jaio zen, eta 1975z geroztik Gudarien Egunean betetzen zituen urteak.\n1957z gero euskaltzain urgazle izan zen, baina ez zen egundo euskaltzain osoa izendatua izan, hiru bider proposatua izan zen arren. 1967an ETA utzi zuen. ESB (Euskal Sozialista Biltzarrea) alderdiaren sortzaileetako bat izan zen, baina 1980an kanporatu zuten. 1987an HBren sorreran parte hartu zuen, baina Lizarra-Garaziko garaiaz geroztik etxe hura ere utzi zuen. Aralar alderdiaren sorreran parte hartu zuen, alta, alderdi hau ere laga zuen. Zoriona eta zorigaitza baltzuan zeuden Txillardegienean.\nFatalitateak esetsi zion hiltzeraino politikarenean. Txillardegik, Monzonek antzo, abertzaleen batasuna hobetsi zuen, haatik, Txillardegirentzat EAJ alderdi erregionalista bilakatua zen aspaldion. Politika ez zuen lagun izan, euskara bai ordea. Euskarak eraman zuen abertzaletasunera eta Batasuna euskararenean erdietsi zuen. Euskara batuaren ugazaita izan zen beste anitzekin batera, eta Euskara Batua eraman du behin betiko bere baitan.\nJose Luis Alvarez Enparantzarenean hainbat Txillardegi bizi izan ziren, alta, bada, Txillardegi bakarra izan da.\nOharra: Aurreko testu baino luzeago bat idatzi nuen larunbatean, ilunabarrean. Luzeegia eta nahasgarria nonbait. Gogorik izanez gero, baduzu leitzen segitzea. Areago, agian, egunen batean, Txillardegi hizpide gauza gehiago jalgiko zaizkit golkotik.\nTxillardegi: lekukotasunak, kronologiak…\nNi jaio nintzen urtean (Urretxu-Zumarraga 1958) sortu zuten ETA.\nGuk “Gu gazte giñadela” abesten genuen urteetan (1975 aldean) Txilladergi izen bitxia zen (Jose Luis Alvarez Enparantza, Donostia, Antigua. 1929). Guretzat bitxia zen ere Txillardegik Alvarez deitura izatea. Txillardegi Euskaltzaindia zen, baina ez zegoen Euskaltzaindian. Txillardegi ETA zen baina jada ez zegoen ETAn. Txillardegi Elsa Scheelen zen, eta guk “ginen” aditza ikasi genuen. Txillardegi bitxia zen.\nPertsona heldua nintzela jada (1998 urte aldean) elkarrizketa nuen lehen aldiz Txillardegi. Neroni oraindik ameslari, Txillardegi Komatxo artean literatur saioan bildu nuen, saio bakarrean mundua biltzea helburuz neronek ere. Euskal Herria helburu (1994) segitzen zuen Txillardegik. Euskal Herria –euskara, politika, literatura, hizkuntza, irakaskuntza… – hizpide eta nahi –ia ginen guztia– ezin laburbilduz, Antigua auzoaz eta Santa Klara, gure uharte ezezagunaz mintzatu ginen.\nHarrezkero, Txillardegiren peskizan ibili naiz kazetari lanetan –haren mundualdia adierazteko helburuz, baita Jose Luis pertsona helburu ere–.\n2004an inguratu nuen etxe honetara, Argiara. Iritzi sailaren nire ardura tarteko. Unibertsitate elebidunak idatzi zuen estrainakoz (2004-05-02) eta La banda (2010-12-12) azkenekoz. Anartean, Txillardegi Herri Batasuneko izana zen, baina jada ez zen. Aralarreko zen, baina jada ez zen. ANVkoa zen, baina jada ez zen. Ez zen Batasunekoa ere. Txillardegi zen.\nTxillardegi hainbat aldiz solastatu izan dut harrezkero. Elkarrizketatu berriz –kazetari lanetan–, nik nahi baino gutxiago. Telefonoa eta Internet izan ditugu zubi hamaika bider. Euskal Herria helburu sortu zen ETA, baita borrokan ahitu ere. Txillardegi Internet-erekin borrokan legez, konparaziorako. Hona e-postaz Txillardegirekin trukatutako azkeneko hitzak (2010-06-21) –hitzetako batzuk–:\nHonekin batera bidaltzen diat Zezen hilketa erraldoien garaia artikulua .\nOngi iritsi zaiala gaztigatzea eskertuko nikek.\nZer moduz Hendaian? Badakik nik Hendaian pasa nuela sei urte. Eta harra barruan zeukeat garai hartaz oroitzen naizenean.\nEgun on Txillardegi,\nPozten naiz zure berri dudalako. Ondo zauden seinale. Hendaian ondo. Uda sasoian orain, bere abantailak eta desabantailak tarteko!\nBai badakit bai Hendaian bizitzaren aldi bat eman zenuela, zuk esana Hendaian topo egin genuen azken aldian –urte batzuk dira jada– nire alaba eta Jone emaztea tarteko!\nEskumuinak eman Jone-ri, goraintziak Joseba-ri… Zure besarkada jasoa, nahi duzun arte!\nGaztigatuko dizut artikulua noiz aireratuko den, ados!\nEgun on Txillardegi, (2010-07-07)\nZer gisa? Ona desio!\nSan Fermin egunean egun ederra dugu, Iruñean zezenak eta Argian zure artikulua. Ederki.\nHeldu den astean izanen duzu kalean.\nOharra: noiz hartuko dugu trago bat elkarrekin? Bulebarrean, Barandiaran tabernan bertan. Zer moduz? Esadazu!\nP. S.: Eta bildu ginen Bulebarrean, Barandiaran-en baiki. Eta Euskaltzaindiak plazaratutako Leturiaren egunkari ezkutua eleberriaren ekarpena (XX. mendeko euskal narratibaren testuinguruan liburua) ekarri zigun opari.\nEzin ordea Txillardegi bildu hemen, gure mundu mugatuan.\nBerriz arte Txillardegi, ez adiorik Jose Luis.


Irekia Eusko Jaurlaritza - Gobierno Vasco :: Portuen Legearen Aurreproiektua\nDonostiako kaia Iturria: Irekia\nEuskadiko Portuen eta Itsas garraioaren Lege berriak arautuko ditu Euskadiko autonomia-erkidegoaren eskumenekoak diren portuetako zerbitzu-guneetako jarduera, instalazio, eraikuntza eta erabilera baimenduak.\nPortuen eta Itsas garraioaren Legea izango denaren zirriborroa egin zuen Garraio Azpiegituren Zuzendaritzak eta Portu eta Itsas Gaietako Kontsulta Organoa osatzen duten eta legeak eragingo dien sektore guztiei bidali zitzaien.\nInplikatutako gizarte sektore nagusiak honakoak dira: Gipuzkoako eta Bizkaiko Merkataritza, Industria eta Itsasketa Ganberak, kofradiak, arrain ekoizle eta merkaturatzaile elkarteak, itsas industrien eta ontziolen elkartea, profesionalen elkargoak, sindikatuak, itsas eskola eta klubak, erabiltzaile federazioak eta kostaldeko tokiko administrazioa.\nLege-aurreproiektuak jendaurreko informazioaren izapidea bete zuen Euskal Herriko Agintaritzaren Aldizkarian argitaratutako Ebazpenaren bidez, eta gainera, interesdunen arteko debatea errazago egin ahal izateko eta ekarpenak ere errazago egiteko, Irekian proposamen bat jarri zen eta, bertan, ekarpenak jaso ziren. Ekarpen horiek guztiak legea idazten ari den taldeari eman zitzaizkion.\nAurkeztutako alegazioak eta ekarpenak aztertu, eta hasierako testua aldatu zen. Zegozkion txostenak egin ondoren, aurreproiektua gobernu-kontseiluari igorri zaio, onar dezan.


Urriaren 29an, Lasarte-Oria Bai! Kros Herrikoia azal berrituarekin – Ostadar SKT\nIbilbidean aldaketak egin dira, distantzia 10 kilometrora egokituz\n1go Roller Herrikoia jokatuko da, eta nahi duen orok izango du bertan parte hartzeko aukera\nOstadar Saiarre Kirol Taldeak Lasarte-Oria Bai! Kros Herrikoiaren XXII. edizioa aurkeztu du. Antolatzaileek jakinarazi dutenez, aurreko edizioan egindako frogaren ondoren, aurten 1go Roller Herrikoia jokatuko da. Eta ibilbidean aldaketak iragarri dituzte “korrikalarien eta patin-lasterkarien elkarbizitza errazteko”. 1 zenbakidun dortsala Lasarte-Oriako DVko eta Txintxarriko kazetariek eramango dute.\nLasarte-Oria Bai Kros Herrikoiaren XXII. edizioa urriaren 29an korrituko da, goizeko 10:30ean hasita; sei minutu lehenago patin-lasterkariak aterako dira eta bi lehenago, gurpildun aulkikoak. Irteera puntua Frutas Ruiz fruta-dendaren parean izango da, eta helmuga berriz, Okendo plazaren sarreran. Parte-hartzaileek 10.000 metroko ibilbidea bete beharko dute.\n1go Roller Herrikoia eta ibilbidean egingo diren aldaketak dira aurtengo nobedade nagusiak. “Iaz, froga modura, 25-30 patin-lasterkari gonbidatu genituen. Korrikalari eta patin-lasterkarien arteko elkarbizitza posible ote zen aztertu nahi genuen. Baietz ikusi genuen, eta aurreko edizioan hartutako konpromisoa betez, 1go Roller lasterketa antolatu dugu, oraingo honetan irekian, 16 urtetik gorako edonork parte hartzeko moduan”.\nBi lasterketak antolatzeko ibilbidean aldaketak egin behar izan dira. “Ohiko ibilbidearekin ezinezkoa zen elkarbizitza hori bermatzea eta zenbait aldaketa egin behar izan ditugu, guztiak hasierako kilometroetan. Lehendabiziko kilometroa berdina izango da, baina aurten lasterketa ez da merkatal gunetik herrira itzuliko, Goiegi aldera joko du”. Horrela, patin-lasterkariak korrikalariak baino sei minutu lehenago ateratzeko aukera izango dute, euren artean ez gurutzatzeko eta lehen korrikalariak azken patin-lasterkaria harrapatzeko zailtasuna jarriz”.\nBeste aldaketa esanguratsua Institutuko errontondan dator. Martin Berasategi jatetxeko aldapa ekiditeko, partehartzaileak Sasoeta aldera sartuko dira, Sasoeta ibilbidea eta Buruntza kaletik Tajamarreraino. Gero, Kale Nagusia hartuta Arkupeko errotondara gerturatuko da, eta hortik aurrera, betiko ibilbidea izango da. Aldaketa hauekin, ibilbidea 10 kilometroko distantziara egokitu da.\nDagoeneko zabalik da izen-ematea, baina momentuz Internet bidez baino ezin da egin www.ostadarskt.eus eta www.sailkapenak.com web orrialdeetan. Ostegunetik, urriaren 19tik, aurrera Manuel Lekuona Kultur Etxeko kafetegian egiteko aukera zabalduko da, 17:00etatik 20:00etara –astelehenetik ostiralera–. Urriaren 28an, berriz, Mitxelingo frontoian egin ahal izango da (11:00-14:00 eta 17:00-19:30), lasterketa egunean bezala (9:00-10:00). Izen-emateak 12 euroko balioa du; Ostadarreko bazkideentzat, 8 euro. Azkeneko egunerako uzten dutenek –kasu guztietan–, 20 euro ordaindu beharko dute.\nPartehartzaileek dortsalak, kamiseta teknikoak eta horrela egokituz gero, sariak, lasterketa bezperan eta lasterketa egunean jaso behar dituzte Mitxelingo frontoian; larunbatean, goizeko 11:00etatik 14:00etara eta arratsaldeko 17:00etatik 19:30etara. Igandean, berriz, 9:00etatik 10:00ak arte. Dortsalak eta kamisetak jasotzeko egiaztagiriren bat aurkeztea derrigorrezkoa dela gogorarazi dute. “Internet bidez izena ematen dutenek, NAN, ENHA edo bestelakoren bat; eta lokalean izena ematen dutenek, bertan jasok duten agiria”.\nNagusien lasterketa eta sari-banaketa ekitaldia amaitzean, 12:15ak aldera, Korrika Festaren XVII. edizioa hasiko da. Aurreko edizioan egin bezala, aurten ere ez da mugarik jarriko eta izena ematen duten korrikalari guztiek izango dute bertan parte hartzeko aukera. Izen-ematea Manuel Lekuona Kultur Etxeko kafetegian egin behar da. Haur bakoitzak 5 euro ordaindu behar ditu, eta trukean, kamiseta bat, domina bat, edateko jogurt bana eta gailetak jasoko dituzte.\nAurreko edizioan egin bezala, irteten lehenak infantil eta kadete mailako korrikalariak izango dira, eta bi lasterketa horiek amaitzean, 2012an jaiotakoak, 2011-10, 2009-08 eta 2007-06 urteetan jaiotakoak aterako dira. “Bi lasterketa horiek indartu nahian gabiltza, eta ikusle gehien biltzen den unean egitea erabaki dugu”, horrela arrazoitu dute aldaketa. Adinaren arabera 100, 150, 400, 800 eta 1.200 metroko ibilbideak osatu beharko dituzte partehartzaileek.\nBat zenbakia, kazetarientzat\nLasterketaren aurkezpenean, antolatzaileek 1 zenbakia banatu dute. Aurtengoan Txema Valles Diario Vascoko kazetariak eta Txintxarri aldizkariko lantaldeak eramango dute. “Lehenengo ediziotik Lasarte-Oria Bai! Kros Herrikoiaren bozgorailu izan dira, lasterketaren berriak gizarteratzen lagundu dute eta beti prest agertu dira laguntzeko. Errekonozimendu txikia da eskaini diguten laguntzaren ondoan, baina egin beharrekoa”.\nAmaitu aurretik, Ostadar S.K.T.ak eskerrak eman dizkie lasterketa antolatzen eta lasterketa egunean laguntza emango duten guztiei. Eta nola ez, lasterketa aurrera ateratzeko babesa eman duten guztiak izan dituzte gogoan: Etxezarreta harategia, Avenida taberna, Frutas Ruiz fruta-denda, Ventanas San Miguel eta Lasarte-Oriako Udala.


Araski taldeak 2019/2020 denboraldirako lehen ekipoa aurkeztu du « Prentsa oharrak\nAraski taldeak 2019/2020 denboraldirako lehen ekipoa aurkeztu du\nKategoriak: Prentsa oharrak — Komunikazio Zerbitzua / Servicio de Comunicación — 25 iraila 2019 10:42\nGoiuri jauregian aurkeztu du Araski taldeak 2019/2020 denboraldirako lehen ekipoa; ekitaldian, Gasteizko alkate Gorka Urtaranekin batera, Udalbatzako eta gainerako erakundeetako ordezkariak izan dira. Gainera, hitz egin dute Araski AESeko presidentea, Iratxe Rodríguez, eta lehen ekipoko kapitaina, Laura Pardo.\nGaur bertan jakin izan da lantalde teknikoaren buru dabilen Made Urieta izendatu dutela joan den denboraldiko Estatuko entrenatzaile hoberen. Horregatik zoriontzeaz gain, Gorka Urtaranek esker ona eman dio klub guztiari, eredu izateagatik, batez ere neska askorentzat, non, eta kirola praktikatzeko eta ikusteko zaletasun handiko hiri batean. “Lehen mailako emakume, kirolari eta pertsonak zarete. Askatasun eta berdintasun erreferentzia bihurtu zarete, emakumeak sarri askotan bigarren leku batera baztertu dituen kirol batean”, gehitu du alkateak.\nDuela gutxi Euskal Kopan izandako arrakastaren ostean, datorren igandeko (irailak 29) 11:00etan Araski AES taldeak hasiera emango dio emakumezkoen saskibaloi Ligaren 2019/2020 denboraldiari, Club Polideportivo Bembibreren aurka. Partida hori eta Ligaren lehen jardunaldiko gainerako seiak Zaragozako Siglo XXI pabilioian jokatuko dira. Estreinakoa Mendizorrotzena urriaren 9an izango da, Valencia B.C.-ren aurka, saldutako abonamenduen marka gainditu delarik.


Neskentzako futbol campusa 2021 | Bai Nahi Dut\nNeskentzako futbol campusa 2021 Campus\nUda honetan Vital Fundazioak 9 eta 15 urte bitarteko neskentzako emakumezkoen futbol campusa jarriko du abian Agurainen. Beste urte batzuen aldean, osasun egoera eta indarrean dauden edukiera mugak direla-eta, parte-hartzaileek maiatzaren 23a baino lehen eman beharko dute izena, plazen zozketan parte hartzeko.\nArabako 200 neskak baino gehiagok hartu dute parte dagoeneko “Bai, nahi dut. Emakumeen Kirola Araban 2018-2022” programak bultzatzen dituen mota horretako campusetan, kirol-arloan nesken eta mutilen arteko berdintasuna sustatzeko helburuz. Parte hartzen dutenek, futbol-teknikak, hobekuntza, araudia eta arbitrajea ikasteaz gain, balioak partekatu ahal izango dituzte beren adineko gazteekin, eta jantokiko eta igerilekuko jarduerez gozatu ahal izango dute.\nElebiduna: jarduerak euskaraz eta gaztelaniaz.\nEkainaren 28tik uztailaren 2ra.\nUztailaren 5etik 9ra.\n1. txanda (Ekainak 28 – Uztailak 2)\n2. txanda (Uztailak 5-9)


Zer izan - - Zarauzkohitza.eus\nAner Peritz 2019-09-27 18:31\nEz dakin ondo ze gogo neukan hiri idazteko. Lehenengotik tartetxo bat hartu eta bigarren gutuna bidaltzeko. Arratsalde on.\n(Argazkikoa da lehen gutuna.)\nArrazoi duk, neuk ere onar zezakeat zehazki hire kasuan hika hitz egiteak zentzurik ez daukala. Zukakoa neutroagoa duk. Baina neutroegia ere bai, eta ez nian era hoberik aurkitu euskarak hitanoan daukan zulo hori estaltzeko. Azken batean, oraindik hizketagaitzat atera berriak diren gaiek exijitzen ditek aldaketa hau, baina onartuko zioagu euskarari gaurdainoko moldakortasun ezik. Larrialdietarako irteera graziosoa eta xelebrea baita “dunk” famatua -zenbait aditz formatan balio ez duela ahaztuta-. Duk edo dun, bata edo bestea hautatzen ibili beharrean, biak hautatzea. Baina oraindik bi dituk. Bi bakarrik.\nHorixe baita oraindik ere daukagun arazo nagusia, errazegia dela gauzak bitara mugatzea. Bi aukeratakoak izaten ditun galdera laburrak, bi ditun simetria-ardatzak, bi belarriak, begiak, besoak, bi Pedro Sanchezek gaur dauzkan lagunak, eta aurten ia-ia bi euro garestiagoa izan dun Zarauzko malekoian izozki bat jatea. Errazagoa dun mundua aurkako bi polotan banatzea, eta -aurkakoek ohi duten bezala- bi poloak elkartzea; baina tartean daudenak zapaltzen dizkin horrek. Hein batean, bi puntu bereiz dauzkan ze zuzenek ez dauzka ba beste infinitu puntu tartean, ezta? A eta B-z gain, zertarako dauzkagu, ba, beste 25 letra alfabetoan?\nLehengo erosketen zerrendan ahaztu zaidan arren, heure kalterako, bi dituk genero normatiboak ere. Eta ez-normatiboak ere bai gutxi gorabehera. Gehiago esango diat, normatiboetako eta ez-normatiboetako bi generoak berak dituk. Badakik nora noan. Zorte pixka batekin, zein da inkesta bateko “generoa” laukitxoan gehienez ere biribildu dezakean aukera? “Ez-binarioa”. Eta oso tristea duk. Hargatik ematen dik halako pena ikusten duan aldiro; ikusten ez duanean min gehiago emanagatik. Tristea baita etiketa bat erantzi nahi duenak, erantzi ondoren ze etiketa daukan esateko erantzi duena ez daukala esan beharra. Esaldia gehitxo aldrebestu bazait, binarismotik ihes egin duenak bere burua ez-binariotzat definitu beharra mingarria duk. Mingarria eta bortitza. Biolentzia.\nHamletek zioen bezala “izan ala ez izan” dun gakoa. Baina erabiltzailea “zer izan eta zer ez izan” dun, eta bietarako behar ditun bideak, ideak eta kideak. Aukerak, erak eta hizkerak. Eta beste bat, batez ere beste bat. Beste modu bat. Badelako garaia, zer ez izan hain argi daukanan horri, deskarteak utzi eta zer izan erabakitzen uzteko, behingoz. Eta ez utzi bakarrik, horretan laguntzeko.\nDenok zaukaagu erraztasuna eta modua A edo B, mutur bat edo bestea, gizon edo emakume hautatzeko. Edo behintzat beste inork gugatik hautatu duen hori izateko. Erraza duk, eta ez erraza bakarrik, kasik derrigorra. Horixe behar duk ba. Askatasuna ez duk egon bakarrik egiten, egin eta eman egin behar izaten duk. Ez duk aski “nahi duana izan haiteke eta ez hau inork epaituko”; izan hadi nahi duana, eta guk lagunduko diagu.\nHik jarraitu aurrera, iritsiko haiz. Muxu bat.


Ugao-Miraballesko Udala - "La ruta del arte BBK Artearen ibilbidea" erakusketa ibiltaria Ugao-Miraballesera helduko da azaroaren 4an\n"La ruta del arte BBK Artearen ibilbidea" erakusketa ibiltaria Ugao-Miraballesera helduko da azaroaren 4an\nErakusketak asmo didaktikoa du, eta funtsezko ibilbidea eskaintzen du museoaren bildumako 40 maisulanetan zehar. Azaroaren 11ra arte egongo da Herriaren enparantzan.\nProiektuaren barruan bisita gidatuak eta hitzaldiak ere antolatu dira. Izen-emateak 94 648 07 04 telefono-zenbakian, WhatsApp-eko mezu bat 688 693 836 zenbakira bidalita edo kulturetxea.ugao@bizkaia.org helbidera mezu elektroniko bat bidalita.\nUgao-Miraballesko Herriaren enparantzak “La Ruta del Arte BBK Artearen Ibilbidea” izeneko erakusketa ibiltaria hartuko du beregain azaroaren 4tik 11ra. Erakusketak asmo didaktikoa du, eta funtsezko ibilbidea eskaintzen du museoaren bildumako 40 maisulanetan zehar. Horietatik 24k QR kodea izango dute, eta erakusketa bisitatzera hurbiltzen direnei aukera emango diete gailu mugikorrean iruzkinak dituzten audio fitxategiak doan deskargatzeko (euskaraz, gaztelaniaz, ingelesez eta frantsesez). Gainera, 6 lanek haurrentzako diseinatutako kontakizun bat izango dute, 5 eta 10 urte bitarteko umeei zuzendua.\nLa Ruta del Arte BBK Artearen Ibilbidea ekimenaren helburu nagusia museoaren bilduma bere aretoetatik haratago zabaltzen laguntzea eta herritarrak artera gerturatzea da. Horrela, publikoak pinakotekaren ondare komun aberatsaz gozatu ahalko du eta bere garrantziaz jabetzeko aukera izango du, artearen historiako hainbat garai eta eskolatako artista handien obra seinalatuen bidez.\nProiektuaren barruan, gainera, bestelako ekintzak ere antolatu dira, nabarmentzekoak dira, besteak beste: bisita gidatuak eta hitzaldiak. Erakusketaren osagarri gisa, doako bisita dinamizatuak eskainiko dira, astelehenetik igandera, 10:00etatik 13:00etara. Bereziki, ikasleentzat (batez ere DBH, Batxilergoa eta LH) eta kultura-elkarteentzat diseinaturik egongo dira.\nEra berean, eta berritasun gisa, programan bi hitzaldi-solasaldi egingo dira, museoaren bilduma perspektiba desberdinetatik ezagutzera emateko: “Ibilbide bat euskal artean barrena Bilboko Arte Ederren Museoaren bilduman” Arantxa Pereda Anguloren eskutik eta “Emakumearen irudikapena Bilboko Arte Ederren Museoaren bilduman” Alicia García Santosen eskutik. Biak Jane Jauregian egingo dira, azaroaren 5ean eta 9an, hurrenez hurren, arratsaldeko 18:30ean. Interesdunek aldez aurretik eman beharko dute izena 94 648 07 04 telefono-zenbakian, WhatsApp-eko mezu bat 688 693 836 zenbakira bidalita edo kultur-etxea.ugao@bizkaia.org helbidera mezu elektroniko bat bidalita.


Munduko ikuskizuna hastear! - Sakana - Guaixe.eus\nMunduko ikuskizuna hastear!\nGuaixe 2018-07-06 10:21\nBihar hasiko da Frantziako Tourra eta bertan lehiatuko dira Imanol Erbiti eta Gorka Izagirre txirrindulariak. Jose Luis Arrieta Movistar Team gidatzeko lanetan ibiliko da\nIritsi da. Azkenean. Munduko txirrindularitza probarik garrantzitsuena hastear dago. Bihar abiatuko da Frantziako Tourra, Vendéen, Loiran. 22 taldek hartuko dute parte, 21 etapa jokatuko dira eta garilaren 29an despedituko da La Grande Boucle, Pariseko Champs-Élysées etorbidean. Txirrindularitza zaleendako gozatzeko uneak iritsi dira, bereziki Alpeetako eta Pirinioetako etapetan, eta bertako etapak zuzenean jarraitzera hurbilduko dira sakandar asko.\nTourrean parte hartzen sakandarrak ere izango ditugu. Movistar Team taldeko zuzentzaile lanetan ibiliko da beste behin Jose Luis Arrieta uharte arakildarra. Bere esanetara hiru lider –Nairo Quintana, Alejandro Valverde eta Mikel Landa– izango ditu, eta haiendako lan egingo dutenen artean egonen da Imanol Erbiti. Hiriberriko txirrindulariarendako aurtengoa bere 9. Tourra izango da jarraian. Erbitik Tour guztiak despeditzea lortu du 2012koa izan ezik. 34 urte ditu Erbitik, eta tropelean talde gizon oso preziatua da, ezkutari fidel eta fina. Tourrarekin bere 20. itzuli handiari ekingo dio, aipatu Tourrez gain, 2006ko Giroan eta Espainiako 10 Vuelta egin baititu, guztiak jarraian, 2007tik 2016ra. Bere palmaresean Errioxako Vueltako eta Espainiako Vueltako bi etapa garaipen ditu, bata 2008an eta bestea 2010ean.\nEta aurreko urtean Erbitiren taldekide zen Gorka Izagirre aurten ere Tourrean izanen da, baina beste talde batekin ariko da, Bahrein Merida taldearekin. Espainiako txapelduna den Ziordiko bizilagunak bere anaia Jon izango du taldekide eta Tourreko gorenean egon nahi dute biek.\nAdituen esanetan, aurtengo Tourreko etapa erabakigarrienak honakoak dira: uztailaren 9ko Choleteko 35,5 km-ko erlojupekoa; uztailaren 15ekoa, Arras eta Roubaix arteko galtzadarrien etapa; uztailaren 17, 18 eta 19koak, Alpeetakoak; uztailaren 22koa, Millau eta Carcassone arteko mendiko etapa; uztailaren 24, 25 eta 27ko etapak, Pirinioetakoak; eta uztailaren 28ko etapa, Ezpeletako 31 km-ko erlojupekoa.\nKirola Etxarri Aranatz Hiriberri Arakil Ziordia


Itsas ondarea ezagutzeko hitzaldi ibiltariak izango dira azaroan. Igande honetan, Orion - ORIOKO UDALA\nItsas ondarea ezagutzeko hitzaldi ibiltariak izango dira azaroan. Igande honetan, Orion\nAia, Getaria, Orio, Zarautz eta Zumaiaren historia itsasoari estu-estu lotua dago. Hori dela eta, eskualdeko udalak eta Urola Kostako Udal Elkartea hainbat proiektu lantzen ari dira itsas-ondarea berreskuratu eta ezagutzera emateko. Hor kokatzen dira azaroan Aia, Getaria, Orio, Zarautz eta Zumaian egingo diren hitzaldi ibiltariak. Aurten laugarrenez egingo dira hitzaldi ibiltariak. Lehendabiziko aldiz 2014an egin ziren eta aurreko hiru urteetan arrakasta polita izan dute.\nAzaroaren 5ean emango zaie hasiera hitzaldi ibiltariei (azaroko igandeetan izango dira eta doan dira). Lehendabizikoa, azaroaren 5ekoa, Orion izango da, eta hurrengo igandeetan Zumaian, Zarautzen, Getarian eta Aian. Goiz erdiko 5 hitzaldi ibiltari dira guztira, gaian adituak diren pertsonek gidatuta. Bidean, aditu horrek azalpen eta argibide ugari eskainiko ditu. Parte hartzeko ez da ezer ordaindu behar, baina aurrez izena eman behar da.\nHau da hitzaldien programa:\nORIO, AZAROAK 5, IGANDEA\nHitzaldia: Nolakoa zen Victoria naoa? XVI. mendeko euskal ontzigintza eta Orioko ontziolak.\nHizlaria: Lourdes Odriozola Oiarbide\nIbilbidea: Orioko udaletxe aurrean hasi eta Mutiozabal ontziolan bukatuko da. Orioko alde zaharrean eta Oria ibai bazterrean zehar burutuko den ibilbide honetan XVI. mendeko euskal ontzigintzari eta Orion jarduera honek izandako garrantzi historikoari buruzko argibideak eta elementuak ezagutuko ditugu.\nZUMAIA, AZAROAK 12, IGANDEA\nHitzaldia: Elkanoren bigarren bidaia eta Zumaiako itsas sendi handiak.\nHizlaria: Iosu Etxezarraga Ortuondo\nIbilbidea: Olazabal Idazkariaren jauregi aurrean hasi eta San Pedro parrokian amaituko da. Elkanoren bigarren espedizioaren inguruko gertakariak eta bertan parte hartutako zumaiarren historia ardatz bezala hartuz, garai hartan itsas jardueretan parte hartzen zuten Zumaiako hainbat sendiri buruzko argibideak ezagutuko ditugu.\nZARAUTZ, AZAROAK 19, IGANDEA\nHitzaldia: Elkanoren senitarteko zarauztarrak.\nHizlaria: Xabier Alberdi Lonbide\nIbilbidea: Zarauzko udaletxe aurrean hasi eta Frantziskotarren komentuan amaituko da. Maiz, Zarautzek iraganeko itsas jarduera handiekin zerikusi gutxi izan zuela uste den arren, Elkanotarrekin lotura izan zuten hainbat sendiren (Portu, Zarautz, Manzisidor...) historiari eta itsas jarduerei buruzko berriak ezagutuko ditugu.\nGETARIA, AZAROAK 26, IGANDEA\nHitzaldia: Azter dezagun Getariako Elkanoren Monumentua.\nHizlaria: Ismael Manterola Ispizua\nIbilbidea: Getariako Udaletxe aurrean hasi eta Elkanoren Monumentua zehatz mehatz aztertuko dugu. 1924an inauguratutako monumentu hau Agustín Aguirre eta José de Azpiroz arkitektoek diseinatu zuten eta Victorio Macho eskultorearen lanak ditu. Monumentuaren eraikuntzaren nondik norakoak eta bere balio artistikoa ezagutuko ditugu.\nGetaria, Orio, Zarautz eta Zumaiako turismo bulegoak\nZu hemen zaude: HasieraItsas ondarea ezagutzeko hitzaldi ibiltariak izango dira azaroan. Igande honetan, Orion


«Lastoa, enetzat, ekologikoki interesgarriena da» | «Lastoa, enetzat, ekologikoki interesgarriena da» – iparraldekohitza\nEtor Garat – Zurgin, lastozko etxe egile eta laboraria\nBere buruarekilako lasterketa irabazi zuen: jakitate eta argindarrik batere gabe eraiki egin baitzuen amaren etxea, lastoz. Orduan zuen hautatu bere ofizioa eginen zuela. Esku berekin ogia ere egiten du.\nHiru xerri ttipietatik Etor Garat (Beskoitze,1980) lehena litzateke, baina beretzat egin beharrean, amarendako du lastozko etxea eraiki. Batere jakitaterik gabe hasi zenak bere ofizio bilakatu du zurgintza eta lastozko etxegintza. Gainera, ogia ere egiten laguntzen du. Laborantzako diploma eskuratu berri du, zalu, lurrak landu ditzan, garitik ogi bihia, eta gainerakoa, etxe eraikuntzarako baliatzeko.\nZer bidek eraman zaitu lastozko etxeraino?\nKirol ikasketen laugarren urtea Quebecen iragan nuen; Euskal Herrirat itzuli eta ondoko urtean, aita galdu nuen, minbiziak eramana. Galdera anitz nituen orduan ene baitan, ene biziaz, amaz, jadanik Alpeetara joandako anaiaz… Hari hartatik, aita-amen etxea 1980. urteko bat da, igeltsu eta adreiluzkoa, batere isolatu gabea, hezea… Katastrofikoa da. Amak etxe ona nahi zuenez, proposatu nion nihaurrek egin niezaion. Haatik, ez nuen ene bizi guzian eskuetan mailu bat bera ere atxiki, nahiz aita maiasturua genuen! Ez zidan fitsik nehoiz irakatsi; lehengo eskolakoa zen aita. Argi zen eraikiko genuen etxeak ekologikoa behar zuela, betidanik balio hori baitidate irakatsi. Badira 25 urte janari ekologikoaz elikatzen naizela; zinez garrantzitsua zait.\nHala, jakin nuen Biarnon lastozko etxe bat eraikitzen zutela. Deitu egin nuen erranez ez nuela kalifikaziorik, baina ez nintzela zozoa eta ikasteko enbeia nuela. Hala, astebururo haren etxerat abian nintzen; %80 bere eskuez du egina! Zurgin lanak egin nituen harekin, egitura eta teilatua, murruak lastoz eta emokadurak lurrez. Aste barruan, berriz, beste norbaiten etxera joaten nintzen, Frantziako Iraultza garaiko burges etxe bat garai hartako maneran eraikitzera. Bietan teknika desberdinak ikasi ditut, baina ber estiloan: gauzak emeki eginez eta pentsatuz; ez da paperak hala diolako hala egin behar denik, ez; gogoetatu behar da; zurak zer zentzutan ezarri… Praktika nuen ikasi.\nOndotik, Botmobil elkarteari esker, lasto eraikuntzari buruzko ikastaldi bat burutu nuen teknika baten ikasteko. Hori ikusirik, amak deliberatu zuen lastozko etxea zuela nahi; alta, ezohikoa zen!\n2009an egiten hasi nintzen. Helburua zen dena nihaurrek egitea, eta hala-hala gertatu: etxearen %95ean; fundazioak, teilatua, murruak, emokadurak, egitura, argindarra, barneko gauza guziak… Indusketa eta iturgintza salbu.\nZuhaurrek egiteak zer ekarri dizu?\nJakin nahi nuen gai eta aski abila ote nintzenez maxina eta argindarrik gabe etxe baten eraikitzeko. Dena argindarrik eta tresna elektrikorik gabe egin dut, daratulua salbu. Beste guzia, mailu, zizel aizturrak, txirrika gisako bati esker zutabeak iganez… moldatu nahi nuen. Jakin ezazu txirrikaren ordez maxinen jinaraztea aise errazagoa dela! Hori bai zaila eskuz egitea! Beti buruan atxiki dut, hala ere, akitzen banintzen maxinei dei eginen niela, ene burua xehatu gabe! Eta lortu nuen!\nBigarren helburua zen ahal bezain gastu ttipiena kausitzea: 25.000 eurotan atera zaigu 60 metro karratuko etxea!\nOrduan, kontrako bidea hartu zenuen.\n2011n, etxeko azken teila pausatu-eta, zurgin formakuntza hasi nuen. Jendeak erraten zidan: “Hi, kontrako bidean ari haiz! Lehenik ikas eta gero egin!”. Nik ez! Zura hunki nuen, teilak, ene etxea egin nuen, eta behin jakinik gustukoa nuela, orduan dut formakuntza egin. Oraingo egunean dena iraulia da: ikasketak egin eta gero dugu ikusten maite dugun ala ez! Formakuntza bururatu eta behin etxea bukaturik, ene kontu ezarri nintzen, 2012an.\nBeti ote duzu daratulua lagun bakar?\nEz, orain, dena badut. Orenak pagaraziko banitu sobera kario litzateke. Amaren etxea lau urtez eraiki dut, gure muga ez zen denbora, dirua baizik. Orain, manatu bat dudalarik, bezeroak etxeak urte baten barne egina behar du. Dena eskuz eginen banu, ezinezkoa litzateke. Eta edozein gisaz bakarrik ez nukeen berriz eginen; desafioa egina dut, eta horrekin kontent.\nZein da zure berezitasuna?\nLurrezko emokadurak eta zurgin lan guziak ditut egiten: eskailerak, zoladurak, teilatuak, egiturak… Funtsean, lastozko etxe oso bat eraiki dezaket. Nahiko nuke gehiago gara dadin, Euskal Herrian orotarat hogei bat bakarrik baitira oraingoz.\nZer du lastozko etxeak berezi?\nLastoa, enetzat, ekologikoki interesgarriena da ez baitu energia fosilik galdegiten, traktorea izan ezik. Adreilua, konparazione, lurra da; ados, oso ongi, baina labea behar du, petrolio anitz xahutuz. Gainera, lastoa, enetzat, artisau gisa, lantzeko goxoa da. Oso ongi isolatzeaz gain, emokadurek oso ongi erregulatzen dute hezetasuna, kanporatzen baitute. Halaber, ekonomikoki erakargarria da, beste asko baino merkeago ari bainaiz.\nAzkenik, lasto eta lurrak bizi bukaera sanoa dute oso degradagarria. Horregatik, nahiago ditut lurrezko emokadurak gisuzkoak baino, labetik kisu bizia bilakatu ondotik, eta ur eta sablea gehituz, berriz harri bilakatzen baita, eta horrela egoten da; lurra, aldiz, ez: ura gehitu eta ezagutzen dugun lurra bilakatzen da berriz. Lasto eta lurrezko murruari nahi den forma eman diezaiokezu. Lastozko etxeak dena badu.\nMateriala nondik biltzen duzu?\nXantierreko lurra baliatzen dut; ez zait buruan sartzen lurra eros daitekeenik! Lastoa Biarno eta Nafarroatik ekarrarazten dut. Ipar Euskal Herrian guti bada, eta guti hori abereendako begiratzen dute; ontsa da, baina guretzat ez da erraz! Horregatik, nihaur hasiko naiz gariaren egiten! Ogi bihia baliatuko dugu ogiaren egiteko, ene laguna [Claire Courivaud] okina baita, eta bertze guzia lastoarendako izanen da.\nMomentuan, Uztaritze eta Hiriburuko Amapetan eta Baionan Filipe Darricauren etxeko merkatuan dugu ogia saltzen aste guziez.\nELBren bidez Etxarrin lurrak ukan dituzu.\nBai, 18 hektarea alokatzen hasiko gara Etxarrin. Gari biologikoa ereinen dugunez, pentzeak aldizkatuko ditugu: lehen urtean, hiru hektareatan garia erein eta besteetan pentze; ondokoan, hiru horiek pentze egonen dira…\nBizikletaz xantierretarat ere joan izan zara.\nBai, urte batez xantier guzietarat hala abian nintzen, ekologiaren izenean. Gainera, autoa ez dut maite. Xantierra etxetik urrun bada, bertan egoten naiz aste barruan; sosa berdin zait, baina denbora ez dut gastatu nahi; baliosa da enetzat.\nMilesker, Aillet jauna


«Espainiak ondo funtzionatzen jarraitu izan balu, orduan zer?» | Politika | Berria\nIndependentzia hizpide (V). Pako Aristi. Idazlea\n«Espainiak ondo funtzionatzen jarraitu izan balu, orduan zer?»\nPako Aristiren arabera, euskal independentismoak gora egin badu, ez du egin «estrategia irabazle bat» egituratu delako. «Espainiaren dekadentziak sortu ditu independentistak, ez gure estrategiak». Uste du independentzia lortzeko «benetako gogorik» ez dagoela.\n2012ko abuztuak 4 - Andoain\nGrina, gogoa, irrika. Hitz gakoak dira Pako Aristirentzat. Euskal Herriak, euskal herritarrek independentzia lortu nahi badute, lehenik eta behin «benetan sinetsi» behar dute horretan. Politikari abertzaleei ez die horrelakorik nabari. Horregatik dio ez dagoela independentzia lortzeko estrategiarik. Edo estrategia hori okerra dela. Eszeptikoa baino gehiago, kritikoa da Aristi. Politikariengan baino gehiago, herritarrengan dauka konfiantza. «Herritarrek aktibatuko dute eztabaida».\nIndependentistatzat daukazu zeure burua. Independentzia zergatik?\nBatetik, independentzia delako gaur egungo nazioen munduan ezagutzen den egitura politiko gorena. Bigarrenik, independente diren nazio guztiek borroka asko egin dutelako independentzia hori mantentzeko: gerrak antolatu dituzte, hildako asko egon dira... Beraz, horrek agerian uzten du independentzia oso gauza baliosoa dela nazioentzat. Eta, hirugarrenik, euskaldunok zor historiko bat daukagulako lehen izan genuen estatuarekin, Nafarroako Erresumarekin. Horren memoria mantendu egin da, nahiz eta konkistatzaileak horren desmemoria izugarria ezarri duen mendeotan.\nOso kritiko azaldu zara egungo mugimendu independentistarekin. Zergatik?\nEuskal Herrian apenas hitz egin den independentziaz. Gauza dislokatu bat balitz bezala agertzen da. Badago gizarte bat borroka batean sartua dagoena; esaten zaigu borroka hori dela subiranismoa, independentzia, erabakitzeko eskubidea, autodeterminazioa... Kontzeptuak aldatzen dira, eta kontzeptuen aldaketa horrek nahasmen bat sortzen du herritarrengan. Hor sumatzen da borroka bat dagoela, baina ez daude garbi borroka horren helmugak. Ezta taktikak ere. Erakundeetan parte hartuz independentzia irits litekeela esatea gezur zahar bat errepikatzea da. Ez dago zubirik. Ez dakidana da gure politikariek hori badakiten edo ez. Ez dakiena, inozo; jakinda errepikatzen duena, ziniko. Biak dira txarrak.\nNola ikusten duzu independentismoak azken urteetan izan duen bilakaera?\nHori lausotzen joan da, eta bereziki azkenengo 50 urteetan. 1920ko hamarkadan Nafarroako Diputazioan honela hitz egiten zuten: «Nosotros los vascos...» [Gu euskaldunok]. Horrek esan nahi du Hego Euskal Herriko probintzien batasuna mendeetan zehar mantendu dela. Nafarroa beti izan da Espainiarentzat estatu gaia. Beti saiatu da Nafarroaren estatu kontzientzia desegiten, probintzializatzen. Lehen Karlista gerra amaitzen denean ematen da lehenengo banaketa. Espainiak Nafarroari foruak kentzen dizkio 1841ean eta beste hiru probintziei 1876an. Beti txertatu nahi izan du bi gauza diferente ginela, eta horretarako hartu dituen pausoak beti eman dira garai ezberdinetan, esanez lurralde ezberdinak garela. Gauza bat da konkista, biolentzia fisikoa edo lurrak kentzea, eta beste bat da kontzientzien konkista. Hori gehiago kostatzen da. Baina planifikazioarekin hori ere egin du Espainiak. Gutxi gorabehera elkarrekin goaz 1936ra arte. 36an ematen da haustura handi bat. Hiru probintzien gobernua antolatu zuen Agirrek, eta Nafarroa kanpo geratu zen. Baina gero, Franco hil ondoren, trantsizioaren lehen urteetan, nafar eskuindarrak konturatu ziren Nafarroa inportantea zela Espainiarentzat, eta berriro aldendu zuten Nafarroa. Onartu zuten hiru probintzientzako autonomia bat, eta Nafarroan erregimen foral bat jarri zuten, bozkatua izan ez dena. Mugimendu geopolitiko horiek eragin dute gure kontzientzian, eta hortik dator daukagun fragmentazioa. Batasun nazional baten ideia guregan gutxitzen joan da, eta trantsizioaren ondoren izan dugun botereak ez du lagundu hori horrela izan ez zedin. Horri buelta emateko, ezagutu behar ditugu historian zehar diseinatu diren mugimendu ideologikoak. Jende zaharrak mantentzen zuen batasunaren ideia hori, baina estatutu-kumeek ez dute batasun irudi hori, onartu egin dute zatiketa, ahanztura egon delako eta ez delako egon pedagogia bat horri buruz.\nEgungo egoerara etorrita, inkestek diote, gehienez, herritarren %30ek babestuko luketela independentzia. Zifra hori, gainera, aldakorra da herrialde batetik bestera. Ez da homogeneoa Euskal Herri osoan.\nPolitika beti da eremu bat aldaketa handiak jasaten dituena. Ez dut esango egoera demokratiko batean gaudela —demokrazia Espainian dago; Euskal Herrian ez dugu demokrazia propio bat—, baina bai egoera aldatzeko aukera dagoela. Egoera politikoan beti antolatzen dira subjektu politikoak, oinarri hauen gainean: helburu batzuen inguruan adostasuna duen jende multzo bat antolatzen da; identifikazioa ezartzen da jende multzo horren eta buruzagien artean; eta estrategia bat zehazten da helburu horiek lortzeko. Horren arabera, aldakorrak dira inkesta guztiak. Politikaren funtsa da zuk etsaiari eginaraztea zuri komeni zaizuna. Politika irabazteko egiten da. Ez baduzu irabazten, politikari txarra zara, estrategia hutsala egin duzu edo erabili dituzun taktikak okerrak dira. Esaten badugu independentziaren ideia zifra horietan dagoela, horrek esan nahi du 35 urte hauetan politika independentista batek porrot egin duela.\nEta zer proposatzen duzu horri buelta emateko?\nAldaketa politiko handiak gertatzen diren tokietan aurretik jendeari sinetsarazi egin diote helburu jakin batzuk lortzea posible dela. Lorpen guztiak hasten dira desiratik, grinatik, irrikatik... Grina da lorpenaren aurreko baldintza bat. Gero etorriko da lorpena, baldintza sozio-politikoak kontuan hartuta asmatzen baduzu. Baina hemen falta dena da independentziarako benetako gogoa. Inork ez du hazi hori erein. Pedagogiak sortzen du gogoa, eta hori lan luzea da. Jendeak uste du oso arrazionala dela, baina gero dauka pentsamendu magikoaren oso antzeko bat. Uste du hori etor litekeela modu misteriotsu edo magiko batean, bat-batean. Gauzak ez dira horrela gertatzen politikan. Politikan gauzak landuz iristen dira. Estrategiaren eginkizunetako bat da helburuak lortzeko epe batzuk markatzea. Nik uste dut abiatu ere ez garela egin independentziaren bidean. Oraindik aldarrikapen aroan gaudela. Iazko bi hauteskunde kanpainetan, adibidez, ez zen euskal alderdien artean hitz egin independentziaz. Horrela ez da egiten pedagogia. Ideia zirkulazioan jartzen denean hasten da jendea horri buruz hitz egiten. Horren ondorio da gero inkestek diotena. Hemengoek erakusten dute politikarien inefikazia.\nAzken 50 urteetako estrategia politiko-militarrak porrot egin duela diozu. Badira, baina, diotenak estrategia hori dela-eta Espainiako Estatua negoziazio mahaian eseraraztea lortu dela. Eta aurreko hamarkadetan lausotzen joan zen ideia, independentziarena, bizirik mantendu dela.\nNiri hori falazia bat iruditzen zait. Guk daukagu halako inozotasun politiko bat sartua guregan aspalditik. Askotan pentsatzen dugu arrazoia dugula eta etsaiak hori ikusten jakingo duela. Politikarako ezgaitasun mozolo bat daukagu. Gure arazoetan inplikatzeko eskatu zion Amaiurrek Espainiako erregeari. Hori da ez bereiztea etsai politikoaren eta estrategiaren artean. Horregatik dago paralizatua prozesu hau guztia. Nahi dugu PPk egitea guri komeni zaigun zerbait. Adibidez, presoak askatzea. Hori ezin dugu, eta, orduan, eskatzen dugu presoak hurbiltzea. Hori ere ezin dugu, eta, orduan, eskatzen dugu gaixo daudenak askatzea. Gure indarraren neurria beheratzen sentitzen dugun bezala, gure aldarrikapenak ere beheratzen doaz, eta, azkenean, ezin dugu presoen auzia konpondu. Politika indarren arteko jokoa dela ahaztu dugu. Europatik presiorik ere ez zaio etorriko PPri. Estatuak ez dira sartzen beste estatuen barne arazoetan. Niri falazia bat iruditzen zait negoziazioa. Ez zait iruditzen diagnostiko zorrotz bat.\nAzken urteetan ezker abertzalearen barnean egon den estrategia aldaketa ez zaizu iruditzen eraginkorra izan daitekeela helburu horri begira?\nAsmoen deklarazioak dira, baina ez dut ikusten hor estrategia bat. Emaitzak ikusi behar dira. Egoera zertan aldatu da? Ezker abertzalearen estrategia propioa izan daiteke legediaren barruan kokatzeko. Baina hori da estrategia alderdikoi bat, ez estrategia nazional bat. Otegik esan zuen Argia-n marjinazio bidera zeraman estrategia batean zegoela ezker abertzalea eta hortik atera behar zuela eta bide estrategiko batean kokatu. Hori da ezker abertzalearen estrategia, bere buruaren arazoak konpontzeko estrategia.\nEta abertzaleen arteko elkarlanaz zer diozu? Ez zaizu iruditzen subjektu politiko independentista bat egituratzen ari dela?\nNik uste dut estrategia zaharrekin gabiltzala bueltaka. Duela 35 urte bi erantzun bereizi ziren Espainiako proposamen konstituzionalistaren aurrean; batetik, erakundeak onartzea eta, bestetik, borroka politiko-armatua eta erakundeak ez onartzea. Orain, bi erantzun horiek bat egin dute. Borroka armatuaren aukera desagertu da, ez zelako estrategikoa, besteak beste, oso estrategia tamalgarria izan delako. Estrategia neurtu beharreko gauza da. Estrategia erratua bada, sufrimendu handia sortzen du. Urte hauetan sufrimendu handia nozitu dugu maila guztietan. Eta orain ez dugu hori konpontzen asmatzen. Eta hori da estrategia erratu batek utzi duen ondorio tamalgarri bat. Estrategia ona, zorrotza eta eraginkorra izan balitz, eta indarren neurketaren diagnostiko zehatz bat egin izan balitz, estrategia horrek lortuko zuen ez egotea hemen, adibidez, preso bat. Garai bakoitzean egoten da estrategia irabazle bat, eta asmatzen ez bada, galdu egingo duzu belaunaldi oso bat. Nik uste dut aro berria deitzen den garai hau ez dela, independentziaren ikuspuntutik, estrategikoki aro berri bat. Oraindik hemen diseinatzeko dago estrategia irabazle bat.\nNazioarteko gertakari batzuk direla-eta, Eskoziako kasua adibidez, edo krisialdi ekonomikoa dela-eta ez duzu urduri ikusten Espainiako Estatua?\nHerri batek bere estrategia propioa ez daukanean besteen estrategia egiten du. Gure kasuan, etsaiaren estrategia jarraitu dugu. Errepresioaren aurrean, erresistentzia... Hori dena zen etsaiaren estrategiari aurre egiteko. Ez dugu abiatu gure estrategia propioa. Orain, urduri dagoela diogu. Niri iruditzen zait Espainiak urduritasuna agertzen duela gu ondo senti gaitezen eta guk pentsa dezagun estrategia zuzenean goazela. Baina gero gu Eskozia egiten ari dena egiten hasten garenean, Espainiak ezetz esango du, eta bidea amaituko da. Etsaiaren urduritasuna urduritasun antzeztu bat izaten da. Politika da zientzia bat, eta zientzia orok bezala, funtzio bat dauka: bereiztea errealitatea eta itxura. Adibidez, Sarkozy kanpainan etorri zenean, presoak gerturatzearen aldeko adierazpenak egin zituen. Horrek sortu zuen hemen halako euforia bat, albiste-burbuila bat. Handik bi astera, Frantziak esan zuen Espainiaren ondoan zegoela. Guk gure mugimenduak antolatzen ditugu etsaiak esaten dituen gauzen arabera. Bere estrategia betetzen ari gara. Gauza bera gertatzen da krisialdi ekonomikoa dela-eta entzuten ditugun argudio batzuekin. Espainiak ondo funtzionatzen jarraitu izan balu, orduan zer? Gutxiago ginateke independentziaren aldekoak? Horrek sortzen du guregan Espainiako erakundeak onartuak dauzkagun sentipen bat. Espainia barruan eroso egongo bagina bezala. Horrek adierazten du estrategia ez dagoela gure esku. Gure esku egongo balitz, orain dagoen aldaketa pro-independentista guk eraginda edukiko genuen, baina ez etsaiaren dekadentziak. Azkenean, etsaiak sortu dizkigu independentistak, baina etsaiak kenduko dizkigu, baita ere, ez badugu bere estrategia desegiten.\nBide instituzionaletik jarraitzearen aurka zaude. Zergatik?\nEstatuari urduritasun handiena ematen diona da jendea bozkatzera ez joatea. Botoak legitimatzen duelako estatua bera. Horregatik, kanpainan daudenean alderdi politiko denek bat egiten dute horretan. Zizek filosofoak esaten du boto-emaileen abstentzioa ukamen intrapolitikoa baino haratago doala, ez-konfiantzazko botoa baino haratago. Ukatzen du erabakitzeko markoa bera ere. Hori ere uste dut datozen hilabeteetan aktibatuko den eztabaida bat izango dela.\nHorrekin bat egiten ez dutenek esango dizute dauzkagun baldintza politikoak dauzkagula eta ez gustatuko litzaizkigukeenak.\nBadakit zaila dela. Baina hasi behar da poliki-poliki beste bide bat egiten. Tarteko mugak baliatu behar direla? Ados, baldin eta ikusten badut bitarteko muga horiek erabiltzen direla independentziara iristeko. Baina nik ez dut hori ikusten. Otegik berak ematen du agortutzat bide instituzionala, autonomia gainditua dagoela esanda. Baina, era berean, EH Bildu Eusko Jaurlaritzaren bila doa. Sabino Cuadrak dio Amaiur Espainiako Kongresura joan dela han geratzeko, eta bi hilabete lehenago Iñaki Antiguedadek esan zuen lehenbailehen utzi behar ziotela joateari. Kontraesanak daudenean ez dago estrategiarik.\nEta horrek ez dauka zerikusirik lehen jarri duzun Sarkozyren adibidearekin? Itxura eta errealitatea bereizten jakitea, arerioa nahasteko mugimenduak egitea...\nBai, baina oker dabiltza. Etsaia engainatu nahi duzu, eta gero parte hartzen duzu bere hauteskundeetan. Eta orain Bilduko udal guztiak jartzen ari dira Espainiako bandera. Zer dago horren azpian? Nik ikusten dudana da Espainiako erakundeetan sartu nahi dela, baina ez horiek deuseztatzeko asmoarekin. Ezin delako. Erakundeak zainduak daude botere zentraletik, baita gureak ere. Horretarako baliabide asko ditu Espainiako Estatuak. Adibidez, guk onartutako lege asko atzera bota ditu Auzitegi Konstituzionalak. Herri moduan erantzun behar dugula diote Garitanok-eta, baina gero aitortzen dute oso aukera gutxi dauzkatela Espainiako legeak ez onartzeko. Hor sartzen zarenean onartzen dituzu etsaiaren joko arauak. Sistema politiko hori legitimatzen duzu. Ez daukate aldarrikapen horiek aplikatzeko tresnarik. Erakunde horien egitura juridiko politikoa ezin da aldatu. Erakunde horiek bakarrik alda daitezke hauteskundeez landa funtzionatzen duen estrategia baten bidez. Erakunde horietatik kanpo sortze bidean dagoen beste erakunde baten indarrez.


80 zuhaitz landatu ziren atzo Elorriagan - Geoparkea - Flysch & Karst experience\n80 zuhaitz landatu ziren atzo Elorriagan\nEguraldi txarrari aurre eginez, 20 bat lagun bildu ziren atzo, igandez, Biotopoan bertan Gipuzkoako Foru Aldundiak duen mendi publikoko 1,5 hektareako lursaila baso-berritzeko.\nItziarko Auzo Udalak, Lizarbe Guraso Elkarteak eta Euskal Kostaldeko Geoparkeak antolatuta eta Gipuzkoako Foru Aldundiaren eta Eusko Jaurlaritzaren laguntzarekin 80 zuhaitz landatu ziren igande goizean Elorriaga auzoko Galarreta gainean.\n2014 urtetik geroztik partzela hura betetzen joan da urtero egin diren zuhaitz landaketekin. Iaz lan hauek bukatzeko asmoa bagenuen ere, tamalez, osasun egoera zela eta, itxialdia erabaki zen eta egin beharrekoak bertan behera utzi behar izan genituen.\nAurten, landaketa bukatutzat eman da, 80 bat landare sartu ditugu, zuhaitzak zuzen hazteko tutoreak jarri ditugu eta aurreko urteetako hainbat zutoin bere onera ekarri ditugu. Baso berrian, arteak, haritzak, gurbitzak, gorostiak eta elorri zuriak landatu ditugu.\nAntolakuntzatik eskerrak eman nahi dizkiegu bertaratutako guztiei, euria eta haizeari muzin eginez, auzolanean lana egiteko agertu duten prestasunagatik.


1967ko udan, Vietnamgo gerra tarteko, AEBetan egonezin politiko eta soziala zabaltzen zen bitartean, Poliziak sarekada bat egin zuen Detroit hiriko Algiers Motelean. Hiru gazte afroamerikar hil zituzten tiroz, eta beste zazpik eta bi neska zurik kolpe bortitzak jaso zituzten. Gertaera horien ondorioz, istilu arrazista gogorrak izan ziren ondorengo egunetan, eta 43 hildako eta kalte material ugari eragin zituzten. AEBen historiako herri altxamendu nagusietako bat izan zen. Bada, Kathryn Bigelow zinegile laudatuak 60ko hamarkadako jazoera hura kontatu du John Boyega, Jack Reynor, Hannah Murray eta dozena bat aktore bikainek osatutako taldea lagun. Filmak harrera beroa izan du.\nAmat Escalante zinegile mexikarrak, bere aldetik, drama, fantasia, zientzia fikzioa eta beldurra uztartzen dituen koktela osatu zuen iaz, Veneziako zinema jaialdian zuzendari onenaren garaikurra eskuratzeko balio izan ziona. Filmeko protagonistak Alejandra, Ángel eta Fabián izango dira. Lehen biak senar-emazteak dira, eta Mexikoko herri txiki batean bizi dira, haien bi seme gazteekin. Fabián, aldiz, Alejandraren anaia da; erizaina da, eta sexu harremanak ditu koinatu Ángelekin, nahiz eta lehena oso “matxoa” den lagunen aurrean. Halako batean, Verónica azalduko da. Fabiánek ospitalean artatuko du, eta neskak kontatuko dio, inguruko baso batean, utzitako txabola batean, mundu honetakoa ez den baina arazo guztiei konponbidea emateko gai den zerbait dagoela.\n1946ko udan, Cousteau familia Meditarreneoaren ertzean dagoen etxe batera joango da bizitzera. Leku zoragarria da, baina Jacques ez da zoriontsua; emaztearekin eta semeekin itsasoko izarrak bilatzea ez da nahikoa beretzat, eta abentura zirraragarriak bizi nahiko ditu, ozeanoak zeharkatu eta haietan ezkutatzen diren animaliak ezagutu, garapenaren izenean. Hamar urte geroago, nazioartean ezaguna izango da Jacques orotariko gailu berritzaile eta bereziak sortu dituelako. Baina sekulako gatazkak izango ditu Philippe semearekin, garapenak eta kutsadurak ondorio lazgarriak dituztela erakutsi nahiko baitio hark. Hala ere, elkarren arteko liskarrak alboratu eta Calypso ontzian joango dira bidaian. Jérôme Salle zinegile frantziarraren lan berrienean hartu dute parte Audrey Tautou, Lambert Wilson eta Pierre Niney aktoreek, eta kritikak hiru protagonisten lana goraipatu du.\nAmy lanagatik dokumental onenaren Oscar saria irabazi zuen Asif Kapadia zinegileak bestseller homonimoan oinarritutako Ali & Nino gerra giroko drama aurkeztuko digu. Filmeko protagonistak Azerbaijango Baku hirian bizi diren aristokrata musulmana (Adam Bakri) eta printzesa kristaua (Maria Valverde) dira. Elkarrekin antzinako aurreiritzi eta ezinikusiak gainditu beharko dituzte, eta azkenik, amestutakoa lortuko dutenean, I. Mundu Gerra lehertuko da eta haiek ezagutu eta bizi duten gizartea suntsituko du. Filma Sundanceko jaialdian estreinatu zuten.\nFun Mom Dinner (Juerga de mamis)\nToni Collette, Bridget Everett, Katie Aselton eta Molly Shannon aktore estatubatuar ezagunak, aldiz, eguneroko familia-dinamikatik ihesi, elkarrekin afaltzera joango diren lau amaren azaletan sartuko dira. Baina gauak aurrera egin ahala, egoera surrealista eta komikoei aurre egin beharko diete, eta haien artean uste baino antzekoagoak direla ohartuko dira. Elethea Jones zinegilearen lehen film luzea da.\nIrakurtzen jarraitzeko, sartu Zinea atarian!